qundao/data-zh-poetry huggingface dataset:
七月十一日定甫上公招饮水磨沟别墅依斗亭亭公所建也·其一
作者：王树楠
朝代：清

缓辔连骑出近郊，园林一簇入岩坳。汉家孙子皆隆准，塞国风沙有寄巢。监令酒筹溪上斗，烂柯棋局月中敲。行窝到处为安乐，绿水青山好结茅。
七月十一日定甫上公招饮水磨沟别墅依斗亭亭公所建也·其二
作者：王树楠
朝代：清

依斗亭边望北辰，万山回首一沾巾。聊将烂熳杯中物，来伴神仙劫后身。美尽东南开胜集，天擎西北要奇人。茫茫大宇无穷事，且把冰壶共买春。
再题依斗亭
作者：王树楠
朝代：清

西荒万里见岩林，空谷跫然有足音。四面峰峦皆在眼，两头箫管坐当心。高陵深谷几兴废，明月清风无古今。一石醇醪消永日，夜深时听老龙吟。
哈密
作者：王树楠
朝代：清

域外分封地，同归覆畴中。彻田公守望，汉语杂胡戎。经岁不常雨，四时唯有风。西方豺虎窟，念此独忡忡。
哈密道中
作者：王树楠
朝代：清

天山顶上看伊州，衰草凄迷大碛秋。一簇旌旗转猎马，黑雕呼下暮云头。
定甫上公席中赠伯谦
作者：王树楠
朝代：清

君如决辔不羁马，我似萦丝自缚蚕。帝子降兮临渚北，先生去也望江南。一杯对影翻成忆，万里寻诗不厌贪。从此天山续佳话，大名原不属岑参。
定甫上公水磨沟别墅公宴别宋子顿
作者：王树楠
朝代：清

世外桃源不可知，匆匆车马去何之。浮云苍狗几迁变，今夕白驹空絷维。陌上行人折扬柳，渚中帝子赠江离。伤心万里腥膻窟，归隐终南与子期。
挽梁鼎芬联
作者：王树楠
朝代：清
体裁：联

天下少完人，又弱先生这一个；世间无净土，愿将忠骨葬崇陵。
挽郑汝成联
作者：王树楠
朝代：清
体裁：联

虽死犹生，创见中华国葬例；抚今追昔，难忘当日外交团。
星星峡道中
作者：王树楠
朝代：清

长道乱沙平似掌，远天残月细如眉。西风吹渡星星峡，坦卧毡车睡不知。
望博格达山二首
作者：王树楠
朝代：清

九霄高插碧芙蓉，雨后淋漓石气浓。郡国俯看三十六，烟霞深护万千重。峰中剑戟惊啼穴，天上风衣起卧龙。一览应知众山小，几回相对倚吟筇。矗翠嶙峋石柱天，好花开遍雪中莲。世间冷尽繁花梦，天外飞来绰约仙。脉脉素心人万里，亭亭寒影鹭双拳。乞公碧藕长生种，采向瑶池不记年。
望博格达山二首·其一
作者：王树楠
朝代：清

九霄高插碧芙蓉，雨后淋漓石气浓。郡国俯看三十六，烟霞深护万千重。峰中剑戟惊啼穴，天上风衣起卧龙。一览应知众山小，几回相对倚吟筇。
望博格达山二首·其二
作者：王树楠
朝代：清

矗翠嶙峋石柱天，好花开遍雪中莲。世间冷尽繁花梦，天外飞来绰约仙。脉脉素心人万里，亭亭寒影鹭双拳。乞公碧藕长生种，采向瑶池不记年。
次韵筱泉水磨沟公宴二首
作者：王树楠
朝代：清

万里重来赋远游，行窝安稳到庭州。有情明月来相送，无价清风不可酬。归去手携天上石，等闲身戏海中楼。单于老尽燕支在，屈指三年一笑留。一曲清歌月满林，小栏斜倚玉森森。好将苦竹哀弦调，谱入思乡出塞吟。好友渐如秋叶散，老怀常学古灰沈。年来时入渔樵梦，辜负名山直到今。
次韵筱泉水磨沟公宴二首·其一
作者：王树楠
朝代：清

万里重来赋远游，行窝安稳到庭州。有情明月来相送，无价清风不可酬。归去手携天上石，等闲身戏海中楼。单于老尽燕支在，屈指三年一笑留。
次韵筱泉水磨沟公宴二首·其二
作者：王树楠
朝代：清

一曲清歌月满林，小栏斜倚玉森森。好将苦竹哀弦调，谱入思乡出塞吟。好友渐如秋叶散，老怀常学古灰沈。年来时入渔樵梦，辜负名山直到今。
裴伯谦同年将南归宋子顿侍御方筱泉观察随少伯制军之幕兰州定甫上公星桥中丞邀集同人宴之于依斗亭佐以西域偎郎之舞因赋小诗志别二首
作者：王树楠
朝代：清

小阁森森万木秋，绿阴深处度歌喉。销魂一阕偎郎曲，红袖缤纷对白头。天涯飘泊等萍蓬，盛集匆匆似梦中。谱罢龟兹新乐府，听君齐唱大江东。
裴伯谦同年将南归宋子顿侍御方筱泉观察随少伯制军之幕兰州定甫上公星桥中丞邀集同人宴之于依斗亭佐以西域偎郎之舞因赋小诗志别二首·其一
作者：王树楠
朝代：清

小阁森森万木秋，绿阴深处度歌喉。销魂一阕偎郎曲，红袖缤纷对白头。
裴伯谦同年将南归宋子顿侍御方筱泉观察随少伯制军之幕兰州定甫上公星桥中丞邀集同人宴之于依斗亭佐以西域偎郎之舞因赋小诗志别二首·其二
作者：王树楠
朝代：清

天涯飘泊等萍蓬，盛集匆匆似梦中。谱罢龟兹新乐府，听君齐唱大江东。
挽张之洞联
作者：王树藩
朝代：清
体裁：联

天语惜公忠，北极手扶，三百六旬忧国计；民彝尊正学，西风吹泪，四十二载负师门。
莫愁湖楼联
作者：王桐
朝代：清
体裁：联

恨我晚来游，只落得万柄枯荷，一湖秋水；问谁能不朽，除非是六朝儿女，百战英雄。
宿宝晋书院拜苏米二公像
作者：王桢
朝代：清

庵中一老颠复颠，髯自外来仙乎仙。松关静掩闻剥啄，磔磔惊去幽禽翩。诗清韵彻上方磬，茶甘味品中泠泉。夜潮风起奏韶乐，晴峰黛扫呈婵娟。江山如画得且住，主客一笑真何缘。壁间片石认遗像，座下瓣香思昔年。千春遥遥曾乐此，此乐至今犹目前。
卜算子·志感
作者：王梦兰
朝代：清

生小弄聪明，反被聪明误。一寸蕉心束万重，惯惹闲愁绪。休咏白头吟，不喜伤心句。愿化金炉一缕烟，宛转成灰炷。
卜算子·秋夜即事
作者：王梦兰
朝代：清

长昼苦无聊，又是黄昏后。沐罢兰汤试晚妆，难展眉峰皱。深院掩重门，人比黄花瘦。新月娟娟上画栏，故照人怀袖。
浪淘沙·桂花
作者：王梦兰
朝代：清

清露洗晨妆。金粟初黄。广寒分种向雕廊。携手试来花下立，袖惹天香。翠叶拂银床。占断秋光。一枝亲折赠檀郎。他日宫花探上苑，一样芬芳。
点绛唇·即景
作者：王梦兰
朝代：清

剪剪春寒，绿杨如梦花如笑。数声啼鸟。帘幕东风峭。九十韶光，一半空过了。闲吟啸。夕阳芳草。到眼添诗料。
点绛唇·水仙花
作者：王梦兰
朝代：清

倩影疏香，二妃微步潇湘渚。凌波容与。缟袂迎风举。仙骨珊珊，耐得风霜妒。邀花语。留花小住。结个消寒侣。
点绛唇·送春
作者：王梦兰
朝代：清

满地榆钱，笑伊难买春光住。落花飞絮。脉脉添愁绪。春去春来，试问归何处。垂杨树。几番烟雨。绿遍江南路。
菩萨蛮·春晚口占
作者：王梦兰
朝代：清

一声百舌啼金井。海棠枝上燕支冷。小院燕双飞。湘帘镇日垂。薄寒轻似水。慵把阑干倚。墙角杏花残。临风翠袖单。
中河寨
作者：王梦庚
朝代：清

寒云漾空山影湿，槎丫老树万株直。神鞭鞭石石怒飞，削出方城绝四壁。万夫结寨高入云，猿猱臂断鸿翼折。山精冻死静白日，绣作层层土花碧。
中河寨
作者：王梦庚
朝代：清
体裁：古风

寒云漾空山影湿，槎桠老树万株直。神鞭鞭石石怒飞，削出方城绝四壁。万夫结寨高入云，猿猱臂断鸿翼折。山精冻死静白日，绣作层层土花碧。
中秋同友人待月
作者：王梦庚
朝代：清

胜友良宵列座来，高歌谁奏紫云回。十分秋色迟明月，万派江声落酒杯。风力冷侵梧叶老，露痕香逼桂花开。银河隐约星光闪，弦管楼头著意催。
丹阳云阳驿
作者：王梦庚
朝代：清

扑地杨花历乱飞，津亭暮色认熹微。天涯作客行将老，江上寻春半欲归。隔岸钟声穿古树，长堤镫影点柴扉。崇丘待访孙郎碣，听断啼乌送落晖。
凤觜崖
作者：王梦庚
朝代：清

丹嶂生夕阴，晴崖敛紫雾。我怵鸡头关，先循凤觜步。仄径穿寒云，石磴莽无数。壁立穷跻攀，罔敢回首顾。微音堕幽鸟，悬根欹古树。霜叶焕九苞，苍茫无定处。延缘踞层巅，夐然绝比附。乘作凌云翔，千仞有余慕。
宿瓦寺沟
作者：王梦庚
朝代：清

冬山忽如睡，岩壑谢春菲。雨雪倦行役，羸马惨不肥。连朝历巑岏，早旭迷夕晖。山水非不佳，所苦筋力微。村舍倚山麓，镫透白板扉。心急路转迂，暝踏行人稀。鸡犬已高卧，羊牛久来归。终南有茅屋，惓念素心违。
晚宿夹坝口
作者：王梦庚
朝代：清

登山树横岭，度壑泥溅石。石险路益纡，坝长山转逼。中道分洼窿，流泉诡出没。遥翠寒烟封，深绿丛莽积。金鸦负斜晖，狡兔散残雪。岸脚云叶青，树腹烧痕黑。伏峦巧障袂，悬崖骇当额。林高起夕阴，径曲酿暝色。遥伫村烟昏，喜点野火密。夹岸鸺鹠啼，近寨狺犬出。解辔费踟蹰，展榻获寝息。板屋净客尘，遥峰堕明月。
松化石
作者：王梦庚
朝代：清

苍髯拿空卧云起，支离返寂含精髓。龙鳞化尽三千年，五花壁立涛声死。廷真观老战风雨，自然道人频屈指。摩挲瘦骨敲青铜，玄鹤归来敛双趾。昆冈玄圃黯无色，磥砢离奇景高节。
松溪堡
作者：王梦庚
朝代：清

路入松溪堡，悬崖剩古松。波光翻石壁，竹色护村春。鸡犬黄沙曲，牛羊碧草茸。樵歌空际堕，穿出白云重。
松溪堡
作者：王梦庚
朝代：清
体裁：五言律诗

路入松溪堡，悬崖剩古松。波光翻石壁，竹色护村舂。鸡犬黄沙曲，牛羊碧草茸。樵歌空际堕，穿出白云重。
雨度凤岭
作者：王梦庚
朝代：清

金乌旋辟敛双翼，云衣铺絮天光黑。蛟宫缫出冰蚕丝，散作千条万条密。冲风仄径缘秋毫，举头远见千峰高。浮青积翠互明灭，势如昂首将翔翱。横空半入青天影，几度天风吹不醒。马蹄泥滑石磴斜，僮仆惊呼到凤岭。苍茫雨色群峰连，峻岭高高尺五天。阿阁九苞泽深雾，虞廷六翮凝朝烟。西岐圣德周群类，远听雍喈鸣圣瑞。我欲披寻丹穴踪，满坞湿云常似醉。湿云接天山势崇，两当流水东复东。冲开峰顶雨丝脚，山鸟一声斜日红。
高公墓自注：公名获光武故人墓在池州清风亭
作者：王梦龄
朝代：清
体裁：七言绝句

不学持竿钓富春，江南烟水自沉沦。如何赤伏重兴日，只认羊裘是故人。
春初雪寒独处斗室
作者：王棨华
朝代：清

斗室栖迟别觉宽，日消楮墨度春寒。迂愚应与浮名淡，蹇劣焉知世路难。一物无求常自得，百年有限但相安。居心愿学卫公子，事事胥教说苟完。
种花
作者：王棨华
朝代：清

种心心与爱花殊，日掩重门一事无。随意栽培随意长，何须检点费工夫。
秋日书事
作者：王棻
朝代：清

几日东君别，莺花事已非。燕先秋社去，萤背夜镫飞。落拓安吾拙，疏狂与世违。柴门对溪水，鸥鸟共忘机。
静海道中
作者：王棻
朝代：清

驱车复西下，渡口问双塘。空野余秋潦，荒城半夕阳。人烟团白屋，客饭煮黄粱。前路堪投宿，村醪醉几觞。
王宅门联
作者：王植年
朝代：清
体裁：联

浩荡皇恩承紫陛；渊源家学重青箱。
断江峡
作者：王楙
朝代：清
体裁：五言绝句

急峡何年断，潭深旧日流。禹功疑不到，辛苦策黄牛。
江东门
作者：王楫
朝代：清
体裁：古风

屈指南朝几天子，建都立极如流水。翻笑秦皇谋虑多，埋金凿门何尔尔。空留花笑杜鹃啼，钟阜之东淮水西。日听居民说故事，寻踪问迹想端倪。内外都门记历历，江东锁钥名更的。孙刘土宇仅三分，萧李江山只半壁。明祖犹将遗址修，欲存六代旧风流。沿习至今三百载，又成废堞与荒丘。宁知此地是门户，敢易称戈招外侮。可堪城下白头翁，每一经过增仰俯。
鸡鸣寺
作者：王楫
朝代：清
体裁：古风

人家十万钟山西，楼阁排空云欲低。醉梦酣情如雾雨，一声破晓闻天鸡。自从宵旰无帝子，露白薨薨虫欲死。星沉日落五十年，谁复平明整冠履。前临禁苑后台城，近视远视无限情。宫殿荒芜孤寺在，可堪漏尽与钟鸣。门前细细寒流咽，似洗当年燕啄血。不尽兴亡今古愁，应从此地观生灭。
题画
作者：王概
朝代：清

湖干路僻无车马，葭菼苍苍凉到天。长日接䍦慵不著，草堂闲对鹭鸶眠。
八卦山行
作者：王槐
朝代：清

搜罗金穴穷膏腴，挺而走险森戈殳。仓皇剿抚俱失策，逸去旁县遭焚屠。八卦山前列旗鼓，拥兵观望散部伍。断指淋漓语未终，贼众凭陵气如虎。怪云压阵乘长风，将军骈首县令同。摧枯拉朽一军覆，握拳齧齿真人雄。夫人闻变起呜咽，气激蛾眉惨无色。拚抛骨肉付波臣，忍将红粉罗锋镝。宛转池中死未能，投环先后魂冥冥。捐躯一旦灵旗动，战血千年鬼火青。天慰孤忠留一线，郎君母子重相见。痛哭还疑梦里逢，急收残骨归乡县。簪笔儒臣重策勋，鱼轩象服表贞魂。鄙夫误公失死所，精灵夜夜哭幽坟。我作公诗奋直笔，纸上飞霜耸毛骨。輶轩他日采风谣，会将公事排天阙。
九日同高念东在衡及从子敷政游丰台
作者：王樛
朝代：清

未恨途穷阮步兵，路讹偏喜惬幽情。寒流静抱孤村碧，平楚遥连晚照明。秋色近知为圃乐，病身差幸出游轻。何年淄水盘山道，共话南塘九日行。
八月十一饮敬兹寓归与信涉仲美坐小园葡萄疏影如画复小酌数盏漫赋一律柬念东
作者：王樛
朝代：清

柳丝摇落叹金城，深夜怀人华发生。过雨疏烟浓树影，乍寒脱叶起秋声。酒徒未欲论升斗，傲吏惟应隐姓名。长羡鹿门多旧侣，沿溪踏月看秋耕。
夏日
作者：王樛
朝代：清

暑气侵人难久卧，夕阳故故度窗纱。不如散发浓阴下，细看游鱼饵落花。
行赵堡口寄念东
作者：王樛
朝代：清

黄沙漠漠近幽燕，泽国心惊物候偏。远浦送帆初灭影，夕阳到水欲生烟。时名愧我甘牛后，归计多君在雁前。倘遇相思须载酒，南溪柳外听潺湲。
挽燕晋联
作者：王次陶
朝代：清
体裁：联

解组类渊明，羡先生一曲归来，高风千古；享年同宣圣，痛小子三秋侍坐，空奠两楹。
赠吴恭亨联
作者：王正煦
朝代：清
体裁：联

更从何处得一妄语；每于介中见其和神。
与笏丞同年夜坐
作者：王正谊
朝代：清

回头北斗与南辰，十二年来宠辱身。捷径每闻求狗监，早朝曾忆听鸡人。樽浮竹叶间评酒，岸有桃花远问津。山下薄田山上屋，莱衣一领正娱亲。
春夜闺词
作者：王正谊
朝代：清

久别霓裳曲，春情一半灰。不堪镫下坐，重检旧罗衣。镫市朱门女，香熏绣袜浓。归来偷看镜，渠貌不如侬。
春夜闺词·其一
作者：王正谊
朝代：清

久别霓裳曲，春情一半灰。不堪镫下坐，重检旧罗衣。
春夜闺词·其二
作者：王正谊
朝代：清

镫市朱门女，香熏绣袜浓。归来偷看镜，渠貌不如侬。
过兴龙店
作者：王正谊
朝代：清

行来柳外又沙间，坐上篮舆饱看山。国语乍翻牛录堡，乡心重过马家湾。艰难草昧开王业，冷落城闉叩故关。气象万千长郁郁，小臣翘首望孱颜。
挽吴恭亨妾李氏联
作者：王正雅
朝代：清
体裁：联

世方嗟女权沟限五洲，惟宣圣无私，大哉载书君氏卒；我正屈夫主滇游万里，叹清娱遽谢，何人随侍马迁行。
探梅
作者：王步青
朝代：清

残雪前村路，开时杖屟忙。一枝横竹外，几树带斜阳。风定余香在，云深别坞长。欲归还小立，新月满衣裳。
竹里晚眺
作者：王步青
朝代：清

疏篁雨过夕阳明，半亩荷塘秋气清。正欲隔篱呼酒伴，刚逢别浦送蝉声。地偏长结枌榆友，性远还寻鸥鹭盟。一榻草堂高卧稳，东山千古有余情。
少林散步
作者：王殊洽
朝代：清

探幽余兴共徘徊，不惜芒鞋踏碧苔。石窭水撞松杉碎，山头风截雨声回。路从当日来时转，花是何人去后栽。绿渐成阴春渐老，懒随刘阮梦天台。
秋兰
作者：王殿森
朝代：清

闲庭习幽静，清香透书帷。起视盆中兰，娟娟开一枝。秋光倏已晚，尔开何独迟。风声撼林薄，霜痕沾鬓丝。孤芳孰延赏，知音安可期。我亦素心人，何时慰幽思。
山居杂咏
作者：王毓
朝代：清

随分栖迟十亩宫，此身幸喜免飘蓬。醉醒久已闻渔父，得失终期学塞翁。肯使壮心惭刻鹄，漫将清兴托雕虫。世机祇觉从兹息，坐对秋山落照红。茅檐习静坐高春，仗酒浇平磊块胸。终日守株宁待兔，三年学技笑屠龙。閒愁似草经霜减，野兴如花著雨浓。试上山头寻故事，读书台畔暮云封。
夜至山寺
作者：王毓麟
朝代：清

前溪见明月，正照溪上峰。一路踏松影，半山闻夜钟。云深寻老衲，露重湿孤筇。回首下方路，墓烟深几重。
绝句
作者：王氏
朝代：清

自尤妾命薄如笺，初赋桃夭失所天。未老姑嫜还有托，纲常不让古人先。
春日
作者：王氏（嘉兴）
朝代：清
体裁：五言律诗

昼长门静掩，愁病自应怜。倦绣频馀锦，焚香数爇钱。护花嫌蝶舞，闻柳爱莺眠。偶到楼头望，春光半巳还。
归来二首
作者：王永吉
朝代：清

泉明抚松菊，薇蕨在西山。流水复何住，浮云空自还。浩然悲落叶，隐矣怅衰颜。昨遇一缁叟，钟声夕照间。万事不可道，苍茫剩此身。南山复谁在，秋鹤方自呻。若问报韩者，徒为佐汉人。乞骸抱黄石，落落松花春。
归来二首·其一
作者：王永吉
朝代：清
体裁：五言律诗

泉明抚松菊，薇蕨在西山。流水复何住，浮云空自还。浩然悲落叶，隐矣怅衰颜。昨遇一缁叟，钟声夕照间。
归来二首·其二
作者：王永吉
朝代：清
体裁：五言律诗

万事不可道，苍茫剩此身。南山复谁在，秋鹤方自呻。若问报韩者，徒为佐汉人。乞骸抱黄石，落落松花春。
惠山泉同空斋同年用坡公韵
作者：王永吉
朝代：清

嵯峨西神山，太湖荡其腹。水汽蒸为泉，泉源各殊族。龙缝与罗汉，渟泓石坎蓄。逊名及慧照，或堙或复续。珠帘瀑布飞，清韵奏琴筑。若冰嵌深洞，萦纡径缩蹙。惟兹桑苧神，可爱不可渎。寒光彻毛发，倒映松根绿。砺斧斲涧云，瓦铛煮圆玉。沁心如醍醐，诸泉众奴仆。兴酣尽七椀，何忍留一掬。诗肠搜搅清，妙句散芬馥。我意慕茶仙，饱读水经熟。哂彼阮步兵，嗜酒三百斛。
惠山泉同空斋同年用坡公韵
作者：王永吉
朝代：清
体裁：古风

嵯峨西神山，太湖荡其腹。水汽蒸为泉，泉源各殊族。龙缝与罗汉，渟泓石坎蓄。逊名及慧照，或堙或复续。珠帘瀑布飞，清韵奏琴筑。若冰嵌深洞，萦纡径缩蹙。惟兹桑苧神，可爱不可渎。寒光彻毛发，倒映松根绿。砺斧斲涧云，瓦铛煮圆玉。沁心如醍醐，诸泉众奴仆。兴酣尽七碗，何忍留一掬。诗肠搜搅清，妙句散芬馥。我意慕茶仙，饱读水经熟。哂彼阮步兵，嗜酒三百斛。
和觉老菊花韵
作者：王永命
朝代：清

不寄篱边不系阑，远移香气雨花寒。秋深此日题知己，淡淡烟姿醉里看。
宿流河驿
作者：王永命
朝代：清

兴余漪阁剩清思，好住莲舟试问奇。孤鹜旧还驿路古，野鹇新报河根移。两崖翠树云中落，一枕黄涛梦际追。怕逐晓烟擎棹蚤，放歌漫兴水心期。
陈握卿以长子继嗣五弟题以善之
作者：王汉申
朝代：清

达变通权世所稀，长嗣出继未曾非。友全弟嘱真无负，孝体亲心曷敢违。存祀莫嗟空后望，传芳可卜绍前徽。怡怡克尽天伦事，不愧儒风坐董帏。
稻江纪别
作者：王汉秋
朝代：清

小楼烟雨晚江潮，带得离愁上画桡。折柳泥君留爪迹，重来好认旧枝条。
过铁砧山
作者：王汉秋
朝代：清

绿阴浓处隐孱颜，石咽泉流路几湾。肮脏一身经百鍊，今朝又到铁砧山。
闻警
作者：王汉秋
朝代：清

鹿耳门前吼怒涛，奇愁郁勃索香醪。记曾风雨苍凉夜，灯影摇红读豹韬。
题客邸壁
作者：王汉秋
朝代：清

未能为雨与为霖，旷览山河感不禁。细缀蒲帆修桧楫，舵工也有济川心。
鹭江客邸
作者：王汉秋
朝代：清

人世无如出路难，旅情参透客心寒。欲除烦恼除欣羡，万事皆宜作反观。
七十初度自寿
作者：王汝仪
朝代：清

一觞一咏最宜春，秋以为期倍入神。阅尽炎凉交耐久，撇开雅俗局翻新。题糕佳节逢今日，画饼虚名愧此身。饮兴方酣诗导引，如雷惊起蛰虫伸。到底馀春不算春，龙钟犹复强摹神。惭余杖国年华晚，伴客登台节序新。空际云烟多过眼，閒中风月且藏身。龙头莫漫占梁灏，合让诸公尺蠖伸。
七十初度自寿·其一
作者：王汝仪
朝代：清

一觞一咏最宜春，秋以为期倍入神。阅尽炎凉交耐久，撇开雅俗局翻新。题糕佳节逢今日，画饼虚名愧此身。饮兴方酣诗导引，如雷惊起蛰虫伸。
七十初度自寿·其二
作者：王汝仪
朝代：清

到底馀春不算春，龙钟犹复强摹神。惭余杖国年华晚，伴客登台节序新。空际云烟多过眼，閒中风月且藏身。龙头莫漫占梁灏，合让诸公尺蠖伸。
寿学师张凤池先生五十
作者：王汝仪
朝代：清

名利相忘静读书，超然身世任居诸。真诠暗得长生诀，成数先逢大衍初。华国文章光灿烂，木天词赋度纾徐。英声久噪江南北，奚止交孚月旦馀。虎口馀生得未曾，先生从此困而升。儒官纵过英年选，科第何妨晚节登。师道风行常霭霭，人文日上并蒸蒸。归功是藿原非藿，保佑天申信有徵。
寿学师张凤池先生五十·其一
作者：王汝仪
朝代：清

名利相忘静读书，超然身世任居诸。真诠暗得长生诀，成数先逢大衍初。华国文章光灿烂，木天词赋度纾徐。英声久噪江南北，奚止交孚月旦馀。
寿学师张凤池先生五十·其二
作者：王汝仪
朝代：清

虎口馀生得未曾，先生从此困而升。儒官纵过英年选，科第何妨晚节登。师道风行常霭霭，人文日上并蒸蒸。归功是藿原非藿，保佑天申信有徵。
七夕和昌谷韵
作者：王汝璧
朝代：清

果然天外事，茫愡使人愁。纤月不照地，流萤时上楼。暗光零砌草，微响动帘钩。浪喜从儿女，桐风自报秋。
乙酉人日
作者：王汝璧
朝代：清

晓卧不成梦，空云凝书阴。渐多离别感，不尽去来心。彩胜欹愁鬓，春风秘古琴。情怀只如此，刺促又从今。
乙酉人日
作者：王汝璧
朝代：清
体裁：五言律诗

晓卧不成梦，空云凝昼阴。渐多离别感，不尽去来心。彩胜欹愁鬓，春风秘古琴。情怀只如此，刺促又从今。
偕芍坡绣以游赵州柏林寺用昌黎山石韵
作者：王汝璧
朝代：清

水光定相何精微，咫尺万里洪涛飞。龙腾凤翥永兴笔，率更太瘦常山肥。千秋书画此双绝，吴仙名字还依稀。柏林老佛去已久，茶香尚可疗朝饥。雏僧八十瘦如鹄，坐看冻晷关柴扉。松明活火烧石鼎，满庭柏子香霏霏。曼殊宝地花没膝，诸天龙象纷成围。笑我枯肠自搜索，霅然风雨生裳衣。从游倜傥得二子，如出洼水新受鞿。乘风破浪自兹始，瀛海荡荡相依归。
八蜡庙会歌用昌黎汴泗交流韵
作者：王汝璧
朝代：清

天雄城西晓吹角，黄云扑面风如削。迎年土鼓来迤迤，丛祠古瓦飘灵旗。猫虎踞箕对骋怪，索飨便似神工为。醵金报赛年年定，百货骈罗共辉映。日中列肆光陆离。齐商晋贾连鞍羁。弹筝击筑乐复乐，得钱沽酒相逐驰。俗恬岁美时多暇，慷慨声中民气化。寒飙{纟鼠}飒雪片粗，伥傩百隶交欢呼。阜财待续《货殖传》，乐事写入《豳风》图。穰穰满家洵难得，朝无索逋夜无贼。
八蜡庙会歌用昌黎汴泗交流韵
作者：王汝璧
朝代：清
体裁：古风

天雄城西晓吹角，黄云扑面风如削。迎年土鼓来迤迤，丛祠古瓦飘灵旗。猫虎踞箕对骋怪，索飨便似神工为。醵金报赛年年定，百货骈罗共辉映。日中列肆光陆离。齐商晋贾连鞍羁。弹筝击筑乐复乐，得钱沽酒相逐驰。俗恬岁美时多暇，慷慨声中民气化。寒飙■飒雪片粗，伥傩百隶交欢呼。阜财待续《货殖传》，乐事写入《豳风》图。穰穰满家洵难得，朝无索逋夜无贼。
同士会兄入南屏山访大恒让山两和尚遂宿让公山舫并读前后诸集同用东坡上巳出游韵索恒公和
作者：王汝璧
朝代：清

走来一路曼陀雨，打包直入南山坞。高颧长鬣两诗僧，对面横讥杂嘲侮。笑看居士衣上花，漫说阇黎斋散午。让公让我山舫眠，天亲兄弟到尔汝。赵州茶熟芋火残，鸾漂凤泊风窗舞。省却伊雅欸乃声，曾无绣被焚香苦。卧游坐穴一榻云，蘧蘧便作蘧庐主。无台明镜涵髻螺，不费金钱看眉妩。可信三生慧业人，亦复清虚亦尘土。平生不读寒山诗，何意踏破蔬荀圃。身不及胆凝于神，羚羊角上卓锡所。笔尖香界众相呈，蛇神牛鬼时花女。讵独支远已赞休，昌黎老子头亦俯。不到圣处吾未能，餔糟更借香厨煮。此心未必如石顽，尚增逢僧作软语。肯将文字缚戒禅，莫负湖光彻天宇。儒臞禅悦同儿嬉，弥勒龛中腹为鼓。结社便呼小辋川，维摩不言已心许。连朝巢饮木不颠，几夜风行坎无阻。不管长鲸与寸莛，急课晨钟来报予。
和昌黎短镫檠歌
作者：王汝璧
朝代：清

短檠何短秋夜长，夜分兀兀凝青光。缘阶射砌候虫发，欲灺不灺生秋凉。桁上无衣盎无粟，有镫著壁花照床。床头太息读书客，不信谋生竟无策。推书起视天宇苍，案户明河大星白。后之视今今视前，繁忧轣辘安得眠。长檠长檠胡自恣，照耀空花乱春翠。仙人烛树吹作烟，区区长檠何足弃。
客平昌两次皆苦霖雨拨闷成什
作者：王汝璧
朝代：清

暗雨过亭午，羁愁连夜分。龙钟千个竹，狼藉一山云。冷磷依檠动，奇鸧逼枕闻。晓看旧巾角，又是瘴霾薰。
小除夕大雪
作者：王汝璧
朝代：清

驱傩趚趚纷踏沙，虎皮四目森排衙。谁将七十二泉水，一夜剪作连天花。雨风飕飗湿鼓震，山坳怪石填人家。冻云沈沈黑如墨，月明霜白惊昏鸦。元亭有客夜吐凤，笔花砚雨何滂葩。枯肠正要酒脯祭，白眼不待金篦爬。旃檀丈室结缪篆，松明石鼎煎苦茶。但看玉屑落麈尾，岂有银杯随马挝。冰壶涸冱春欲透，野田冻雀休啁嗟。舆粻载糗笑多事，短檠吐焰如彤霞。
平昌县滞雨感怀时士会兄归蜀璧将返槜李
作者：王汝璧
朝代：清

一片浮云暗路歧，忽成西笑忽东悲。差池别燕难为语，三匝慈乌更有枝。游子忍能题远志，春风不管怨将离。怀归何处归犹客，一种深情各自思。
春阴
作者：王汝璧
朝代：清
体裁：七言律诗

弱柳愔愔糁曲尘，流云忽忽驻苔茵。凌兢晓色留残梦，料峭余寒勒闰春。细雨暗遮微醉客，好花红近倚楼人。端居莫漫增愁思，待看甘膏润物新。
春阴
作者：王汝璧
朝代：清

弱柳愔愔糁麴尘，流云忽忽驻苔茵。凌兢晓色留残梦，料峭余寒勒闰春。细雨暗遮微醉客，好花红近倚楼人。端居莫漫增愁思，待看甘膏润物新。
秋夜同人小集水月亭用昌黎曲江荷花行韵
作者：王汝璧
朝代：清

连天白露秋山净，山光在水天如镜。方亭团坐三五人，案户天河正当正。波心倒映台符六，三朵红云烂盈目。星冠翠盖来娑娑，世间尤物原无多。吴郎拍遍普庵咒，张生唱出《西州》歌。我舞巴歈惭下里，碎玉喷珠落池里。金波杳杳月未来，呼之不出聊举杯。红镫翕赩夜珠泣，莲花欲落镫花开。好待银蟾推驾玉轮出，青天碧海昔昔相趋陪。
纳凉
作者：王汝璧
朝代：清

蕙风吹暗绿，荷露落轻阴。即此成幽赏，因之寄远心。褰衣看纻缟，仰面数辰参。不觉凉生掖，徘徊月上簪。
过车骑关
作者：王汝璧
朝代：清

尽日颠风不肯停，吹花擘絮满郊坰。荒荒野色无边白，黯黯春痕未了青。荦确当关排涧石，蜿蜒引胜接林亭。黄云瘦马邯山道，长笑仙人唤不醒。
邀子田过守陂饮即送归兴化
作者：王汝璧
朝代：清

役役劳此生，梦寐积尘坱。兀对多遐思，何缘得欣赏。淮南乐托人，岁费屐几两。每同社燕来，旋与残春往。絷彼江上舟，稍就林屋爽。主人方据梧，跫然一拊掌。颜色似老苍，风骨更嵻崀。深谈移夕阴，古意澹相饷。老藤垂晚花，新篁发疏响。昔年醉歌处，月影自惝恍。散聚一转移，今昔足俯仰。忽焉感晨星，孤思落双桨。月斜情已驰，酒酲意殊惘。掺手话后期，低头费深想。
雨后望千佛山
作者：王汝璧
朝代：清
体裁：古风

岩岩神岳开朝霞，冠裳罗列天孙家。曾峦北拱作屏卫，日稽帝力钦重华。山人终古事耕凿，深居时复游麇麚。题名千佛昧所始，神斤鬼斧谁搜爬。十方刹土不可计，各各会合来无遮。自然师子交露帐，一尘一佛参兜沙。祇洹具足曼陀雨，大地涌出青莲华。我来渴仰一无语，两行古柏森排衙。堂皇愔愔似方丈，指麾法雨驱药叉。此邦吏敝民亦窳，如一箴艾砭症瘕。刑期无刑辟止辟，我闻如是非毗邪。但咒钵云作甘�，长我黍稷滋桑麻。河灉濋澜各遵轨，毋使赤子为鱼蛙。佛天锡福我弭患，茫茫愿力真无涯。
雨后望千佛山
作者：王汝璧
朝代：清

岩岩神岳开朝霞，冠裳罗列天孙家。曾峦北拱作屏卫，日稽帝力钦重华。山人终古事耕凿，深居时复游麇。题名千佛昧所始，神斤鬼斧谁搜爬。十方刹土不可计，各各会合来无遮。自然师子交露帐，一尘一佛参兜沙。祇洹具足曼陀雨，大地涌出青莲华。我来渴仰一无语，两行古柏森排衙。堂皇愔愔似方丈，指麾灋雨驱药叉。此邦吏敝民亦窳，如一箴艾砭症瘕。刑期无刑辟止辟，我闻如是非毗邪。但咒钵云作甘？，长我黍稷滋桑麻。河灉濋澜各遵轨，毋使赤子为鱼蛙。佛天锡福我弭患，茫茫愿力真无涯。
雨夜用谢惠连秋怀韵
作者：王汝璧
朝代：清

农功亦既成，霖雨乃无患。忽忽云向阴，耿耿秋未晏。昨宵天宇澄，起视明星烂。碧汉或浮豕，梦雨先滞雁。蟋蟀织虚堂，蟏蛸挂尘幔。音书忧喜杂，气候暄寒半。泥涂浩纵横，期程昧筹算。没车驰不休，日驭行且慢。策勋羡荣名，素食坦薄宦。趋事亟奔走，余情惬眺玩。放怀当秋岑，摅志寄云翰。偶憩花木清，不涉丝竹乱。徙倚足相羊，风雨积昏旦。时序未觉迁，云物一何焕。晨风无近心，鸣鹳有幽叹。独有吹豳人，羔酒乐亲串。
雪夜郊行口号
作者：王汝璧
朝代：清

梦向瑶阶月下行，相逢人是许飞琼。含春笑语空千里，莹骨清寒过一生。定有云归三峡远，那无衣似五铢轻。不知邓尉梅花色，何似燕台柳絮情。
青县复雪三叠前韵
作者：王汝璧
朝代：清

粉本重描孰画师，梦中白凤好相随。夙沙揽海天为合，析木扬葩月又离。岂曰无衣思爱日，已占有庆乐耕时。闲情更忆梅梢碟，玉冷香温感鬓丝。
新得汪氏故居偶赋
作者：王汝金
朝代：清

扃钥何为者，幽居拟陆浑。烟霞藏道气，风雪炼诗魂。苍翠山排闼，澄鲜水抱门。蘼芜如可采，惆怅赋王孙。
兵车行
作者：王汝骐
朝代：清

客且去，客且去，村店高房健儿住。朔方调来十万兵，兵车满道村人惊。停骖且致问，主人告予病。店家三月当官差，有肉无鱼众兵忿。青州大吏操军符，遣官督兵兵怒呼。我侪出身冒白刃，安能饥饿为驰驱。昨夜天南望烽燧，贼氛已近兰陵地。官军何日出山东，道傍布席摴蒱戏。驱黄犊，驱黄犊，黄犊牵车汗流腹。车中列列森刀枪，健儿畏死心怏怏。乡村已虚耗，频年苦徵调。羽书忽到县令忙，官吏索车虎狼暴。前驱出境后队迎，数十万钱送一程。大车折轮牸牛死，车长被挞空哀鸣。里正敛钱到乡曲，乡民无钱卖其屋。租庸事重衣食轻，补疮剜却心头肉。
兵车行·其一
作者：王汝骐
朝代：清

客且去，客且去，村店高房健儿住。朔方调来十万兵，兵车满道村人惊。停骖且致问，主人告予病。店家三月当官差，有肉无鱼众兵忿。青州大吏操军符，遣官督兵兵怒呼。我侪出身冒白刃，安能饥饿为驰驱。昨夜天南望烽燧，贼氛已近兰陵地。官军何日出山东，道傍布席摴蒱戏。
兵车行·其二
作者：王汝骐
朝代：清

驱黄犊，驱黄犊，黄犊牵车汗流腹。车中列列森刀枪，健儿畏死心怏怏。乡村已虚耗，频年苦徵调。羽书忽到县令忙，官吏索车虎狼暴。前驱出境后队迎，数十万钱送一程。大车折轮牸牛死，车长被挞空哀鸣。里正敛钱到乡曲，乡民无钱卖其屋。租庸事重衣食轻，补疮剜却心头肉。
鸡头关
作者：王汝骧
朝代：清

征马鸣萧萧，涧水流潺潺。水鸣何呜咽，马鸣多哀酸。借问客何之，言上鸡头关。关门开一线，羊肠袅青天。上有千仞壁，下有百丈渊。惊风吹落石，洪流荡奔湍。危途无返辔，微生寄征鞍。靡靡遵木末，遥遥造云端。故乡杳何许，天路安可攀。侧听《陇头吟》，感我涕汍澜。
黄牛峡
作者：王汝骧
朝代：清

三峡天下奇，黄牛险尤绝。奔腾万里流，磔竖两崖裂。舟从罅隙行，身在古石穴。惊涛殷怒雷，触石喷晴雪。缆牵如蚁进，桡退只一瞥。舟师唤奈何，长篙屡撑折。哀猿数声叫，客子双袖血。到此英雄人，自顾同蠓蠛。生涯抵投荒，轻身计何拙。载咏《小旻》诗，抚心愧前哲。
乌栖曲
作者：王沄
朝代：清

黄昏漠漠黄云迷，乌来欲栖不得栖。十二楼台锁烟雾，乌来栖向谁家树。此时客子心恻恻，起看落月霜华积。一声清角乌头白。
仲春大雪漫效元人体题顾寄园仿右丞江上七树
作者：王沄
朝代：清

七十风流老画师，练裙纨扇竹枝辞。无端催却春归去，独剪孤镫对墨池。我家右丞江上树，近在沧洲尺幅间。今日为君重设色，满天春雪点春山。
仲春大雪漫效元人体题顾寄园仿右丞江上七树·其一
作者：王沄
朝代：清

七十风流老画师，练裙纨扇竹枝辞。无端催却春归去，独剪孤镫对墨池。
仲春大雪漫效元人体题顾寄园仿右丞江上七树·其二
作者：王沄
朝代：清

我家右丞江上树，近在沧洲尺幅间。今日为君重设色，满天春雪点春山。
喜刘臣向至即送其恬苍之游
作者：王沄
朝代：清

闻君耕钓大江滨，十载心期托隐沦。槛外风帆收楚蜀，梦中烟月隔梁陈。逃名昔日因钩党，作赋经年未《逐贫》。东海为予勤寄问，仙都宾客是何人。
春兴
作者：王沄
朝代：清

寂寞幽居独闭门，三春风雨暗荒村。堂前海燕惊新垒，泽畔江蓠满故园。老至渐思荣叟乐，狂来尚念武阳恩。平生不负渔樵约，十载莺花酒后论。探奇南到会稽来，上巳东风一举杯。白日双圭大禹穴，青山万点越王台。江关词赋多哀思，幕府风云少霸才。曾是六龙飞动处，登临无地不徘徊。上苑花飞御柳丝，葱茏烟树锁龙池。已夸绝域来符拔，更著新冠饰鵔鸃。种就葡萄骄玉勒，吹残觱栗醉金卮。汉宫旧事谁曾记，青冢春光又一时。
春兴·其一
作者：王沄
朝代：清

寂寞幽居独闭门，三春风雨暗荒村。堂前海燕惊新垒，泽畔江蓠满故园。老至渐思荣叟乐，狂来尚念武阳恩。平生不负渔樵约，十载莺花酒后论。
春兴·其三
作者：王沄
朝代：清

上苑花飞御柳丝，葱茏烟树锁龙池。已夸绝域来符拔，更著新冠饰鵔鸃。种就葡萄骄玉勒，吹残觱栗醉金卮。汉宫旧事谁曾记，青冢春光又一时。
春兴·其二
作者：王沄
朝代：清

探奇南到会稽来，上巳东风一举杯。白日双圭大禹穴，青山万点越王台。江关词赋多哀思，幕府风云少霸才。曾是六龙飞动处，登临无地不徘徊。
春日村居
作者：王沄
朝代：清

冉冉年华去，迟迟春日来。倦游宜闭户，晏起怯登台。雨至催鸠妇，风轻出雉媒。微茫三径在，谁为破苍苔。小筑违尘市，西畴旧草堂。谁言林未密，惟爱日初长。宿雨低江柳，晴云上海棠。晚来余兴在，秉烛绕回廊。
春日村居·其一
作者：王沄
朝代：清

冉冉年华去，迟迟春日来。倦游宜闭户，晏起怯登台。雨至催鸠妇，风轻出雉媒。微茫三径在，谁为破苍苔。
春日村居·其二
作者：王沄
朝代：清

小筑违尘市，西畴旧草堂。谁言林未密，惟爱日初长。宿雨低江柳，晴云上海棠。晚来余兴在，秉烛绕回廊。
赠孙锡黄移居
作者：王沄
朝代：清

小山招隐野人家，丛桂森森猗槛斜。客至不知谁是客，登楼闲坐看飞花。
酬张洮侯
作者：王沄
朝代：清

滔滔尘市里，之子自悠然。能著几两屐，权牵岸上船。删诗四始外，颂酒七贤前。被酒行吟者，谁知是列仙。
挽彭玉麟联
作者：王沣
朝代：清
体裁：联

海上旧随旌，回首斗山如昨日；天南新折柱，怆怀京国起悲风。
越女祠
作者：王泌
朝代：清

一曲菱歌韵碧澜，耶溪归棹日将残。情多自易含惆怅，不为秋深怨露寒。
与金匮华子随中翰鸿模姜研云许召诒明经伞墩探梅用前韵与子随同作
作者：王泰偕
朝代：清

几人相约共探梅，李郭同舟破晓开。花到清寒方见骨，诗因奇特不须胎。忽逢新霁知天意，莫负良朋特地来。游客休教任意折，一分结实一分培。
再叠前韵和汪大清纯咏菊
作者：王泰偕
朝代：清

绝似东篱位置工，悠然相对小窗栊。一枝影瘦轻烟护，三径香清淡月笼。冒雨不愁开向后，经霜犹觉傲群中。诗成休被南山笑，采菊人谁陶令同。
到家口占喜效随园体四首
作者：王泰偕
朝代：清

到得家园乐事多，痴儿娇女笑呵呵。慌张一事争相问，可带洞庭白枇杷。老妻闻说笑颜舒，道是娇痴气未除。幸得阿爷归尚早，不然瓶粟已无馀。检点零装与破书，无多行李只区区。可堪腹内隆隆响，为问厨中饭有无。同胞阿婶对门居，弟妹追呼问訉予。昨夜灯花如斗大，果然今日赋归与。
到家口占喜效随园体四首·其一
作者：王泰偕
朝代：清

到得家园乐事多，痴儿娇女笑呵呵。慌张一事争相问，可带洞庭白枇杷。
到家口占喜效随园体四首·其三
作者：王泰偕
朝代：清

检点零装与破书，无多行李只区区。可堪腹内隆隆响，为问厨中饭有无。
到家口占喜效随园体四首·其二
作者：王泰偕
朝代：清

老妻闻说笑颜舒，道是娇痴气未除。幸得阿爷归尚早，不然瓶粟已无馀。
到家口占喜效随园体四首·其四
作者：王泰偕
朝代：清

同胞阿婶对门居，弟妹追呼问訉予。昨夜灯花如斗大，果然今日赋归与。
包筱笠以侍萱图属题并示其自题长句赋此以广其意
作者：王泰偕
朝代：清

人生三万六千之日不为久，不如意事乃八九。我欲搔首问青天，青天不语君知否。知否孤儿不独我，画荻断机赖贤母。北堂萱草自忘忧，但得晨昏侍左右。君胡忽发长吟吼，廿年叹息饥驱走。钟鼎未博菽水惭，毋乃犹为世掣肘。我有狂言君莫嗤，愿君一听开笑口。金印累累大于斗，不闻可买慈亲寿。古来禄养娱亲者，几许声名留不朽？高官显爵何足论，落落余子徒蒙垢。荣亲未得辱亲随，富贵浮云亦何有？君才况非庸庸比，岂必声名落人后？我亦早年无父人，握管披图难下手。愿祝春晖一万春，万分图报一分厚。潘令板舆那足多，欧阳继起期无负。君不见晚岁光阴阅蔗甜，早年荼苦良匪苟。
叠韵柬研云
作者：王泰偕
朝代：清

绝艺诗书画并工，花为屏幛竹为栊。字惟一画偏能测，笔有千言不受笼。身似菩提空四大，人如子野号三中。清閒领取无穷福，我愿与君事事同。
叠韵答汪大清纯徐大挹泉赐和遣怀之作
作者：王泰偕
朝代：清

满目凄凉兵火馀，落花啼鸟傍人居。也知计拙犹磨砚，纵使奇穷不卖书。剩有素心堪自质，休将青眼望人舒。会当世变行吾素，肉食敢言愧食蔬。
吴门竹枝词四首 其一 上巳
作者：王泰偕
朝代：清

春阴百五罨秋千，细雨斜风已上天。绿柳江村红杏店，行人破费酒家钱。
吴门竹枝词四首 其三 立夏
作者：王泰偕
朝代：清

梅绿樱红春二清，果然立夏见三新。怜他一点羞光念，也比深宫献庙真。
吴门竹枝词四首 其二 清明
作者：王泰偕
朝代：清

唐家天子重清明，细柳为圈赐侍臣。新入吴中风土记，家家门卷柳条新。
吴门竹枝词四首 其四 小满
作者：王泰偕
朝代：清

调剂阴晴作好年，麦寒豆暖两周旋。枇杷黄后杨梅紫，正是农家小满天。
吴门竹枝词四首·上巳
作者：王泰偕
朝代：清

春阴百五罨秋千，细雨斜风已上天。绿柳江村红杏店，行人破费酒家钱。唐家天子重清明，细柳为圈赐侍臣。新入吴中风土记，家家门卷柳条新。梅绿樱红春二清，果然立夏见三新。怜他一点羞光念，也比深宫献庙真。调剂阴晴作好年，麦寒豆暖两周旋。枇杷黄后杨梅紫，正是农家小满天。
和韵答徐大挹泉文泂
作者：王泰偕
朝代：清

低颜也自悔蹉跎，王湛仍痴可奈何。世事于今无觉岸，人情到此总随波。三杯浇我狂难足，四韵酬君债不多。最是长吟声未已，恰逢朋旧又相过。
咏华烈妇
作者：王泰偕
朝代：清

苍天忽梦梦，平陆沈江湖。澎湃决横流，颓波日下趋。砥柱出巾帼，只手纲常扶。不问诗书义，一死心始娱。不觎后世名，但宝千金躯。寒泉清且冽，千古银瓶俱。吁嗟龌龊辈，媕婀求荣誉。平时习容悦，临难多踌躇。如此号须眉，不愧须眉乎。何意巾帼中，浩气敌钺鈇。凛凛雪霜严，贼悍乃成懦。威武不能屈，女中大丈夫。
壬戌重阳后三日偕清纯拙安陪家一如丈汝仪东墅小园看菊分赋得看字
作者：王泰偕
朝代：清

重阳以前菊未开，匝旬不来开已半。花身一一大于拳，玉立亭亭气傲岸。五色纷披照眼迷，花光人影相淩乱。六枳篱下景清幽，惭无卮酒来浇灌。主人之意亦堪嗤，煮茗代酒慇勤劝。惟有花枝解人意，朵朵迎人出墙畔。有花无酒兴难酣，欲嚼花瓣当酒算。相将大笑向花辞，明朝携酒重来看。
寄内
作者：王泰偕
朝代：清

山杏溪桃烂似霞，风光应已遍天涯。客游枉被东风笑，如此花时不在家。
寿家一如丈七十
作者：王泰偕
朝代：清

重九觞开八秩筵，果然人是地行仙。青灯意味犹前日，白发精神倍少年。独许琴书为伴侣，遍栽桃李总鲜妍。名山事业贻雏凤，合付青缃次第编。争誇此老健文坛，犹自芸窗坐夜阑。下笔有神前辈少，爱才如命古人难。二千年史从头读，七百家诗放眼看。留得灵光汉时殿，年年修竹报平安。
寿家一如丈七十·其一
作者：王泰偕
朝代：清

重九觞开八秩筵，果然人是地行仙。青灯意味犹前日，白发精神倍少年。独许琴书为伴侣，遍栽桃李总鲜妍。名山事业贻雏凤，合付青缃次第编。
寿家一如丈七十·其二
作者：王泰偕
朝代：清

争誇此老健文坛，犹自芸窗坐夜阑。下笔有神前辈少，爱才如命古人难。二千年史从头读，七百家诗放眼看。留得灵光汉时殿，年年修竹报平安。
小泊
作者：王泰偕
朝代：清

舌耕也作出山泉，小泊孤舟短驿前。才得离家思便苦，夜灯商寄草堂笺。
浼冷君司马画扇蒙写红梅满幅诗以谢之
作者：王泰偕
朝代：清

未许冰怀冠众芳，东皇出手试文章。花如人面天然丽，我已心禅地忽狂。一枕梨云迷世界，满身茜雪艳时妆。林居笑作繁华梦，定有山禽话短长。
清明后郊外见菜花偶赋
作者：王泰偕
朝代：清

无多芳序老帘栊，更趁新晴过郭东。已办芥菘为老圃，犹随桃李笑春风。百花香色无其味，五谷饥荒补此功。莫道文章官样好，掀天勋业菜根中。
登虞山感赋
作者：王泰偕
朝代：清

有客不得志，独立吟秋风。乾坤忽动色，万古来胸中。俯视浊世人，扰扰皆沙虫。盛事三不朽，立德与立功。可怜七尺躯，自反成空空。意气难飞扬，寂寞甘养蒙。倚楼一长啸，海碧天无穷。
答炳翁
作者：王泰偕
朝代：清

同心不多觏，聚散嗟搏沙。碌碌困辕骥，依依怜井蛙。忧患阅已饱，世味薄如纱。独有君交深，耐久义堪嘉。广博出胸臆，新诗点不加。为君进一解，养诗如养花。言蕲有根柢，所尚非春华。冥心入蚊睫，赤手拔虎牙。正色扫浮艳，正声斥淫哇。游山当造巅，泛海当穷涯。宝汝万金壁，琢磨净纤瑕。吾爱郎夫子，不独诗名家。
舟行即事
作者：王泰偕
朝代：清

万绿丛中一道斜，柳阴深处小舟拿。船行半晌无村落，转过水湾忽几家。
苔
作者：王泰偕
朝代：清

凭将寸草写幽襟，中酒时光梦浅深。名士咏花芳径曲，雅人讲易坏墙阴。诸天不碍青绫障，此地宜横绿绮琴。料得杏花村外路，沽春有客试跫音。
菜花
作者：王泰偕
朝代：清

百花香后菜花香，开遍朝阳又夕阳。贫女梳妆无此艳，野人冠服总宜黄。行来村落风光好，看到儿孙滋味长。闻道英雄曾托业，果谁物色到村庄。
许召诒明经赠瓶梅一枝并媵之以诗次韵奉答
作者：王泰偕
朝代：清

侵晨贶我一枝梅，快读新篇眼倍开。诗到成家丹几转，花如有孕萼初胎。暗香忽自窗前至，旧雨欣从户外来。始信阳和含暖意，天公为尔费栽培。
谒岳忠武公墓
作者：王泰偕
朝代：清

秦头压日误君亲，未抵黄龙竟杀身。唾手版图收绝域，甘心卧榻睡他人。养痈固合尤庸主，肆毒终难贳贼臣。死后铸刑刑已失，普天公愤未全伸。
过养性园见晚梅感赋即寄砚云清纯
作者：王泰偕
朝代：清

孤高肯受世人怜，放尔空山独自妍。忽地香来能破俗，此花开后顿回天。撑持雪压风欺后，兀傲灯明酒候前。知否杜陵乡思苦，一飞硬语博嫣然。
过姜研云宅咏怕羞草和徐拙庵士佳韵
作者：王泰偕
朝代：清

为爱阶前点缀工，瞥惊仙子出房栊。轻盈好似鸳鸯舞，娇怯还宜翡翠笼。差拟韩生过裤下，宛同新妇闭车中。北堂赖有忘忧草，难得赏心臭味同。
遣怀
作者：王泰偕
朝代：清

又得浮生两载馀，随缘度日且安居。非因怕死方持偈，不善谋生且读书。花落花开春自在，云来云去意常舒。穷通天早安排定，抱瓮何妨手灌蔬。
钱江归舟
作者：王泰偕
朝代：清

道出钱塘江，十里无顽壤。斗然怒潮来，激岸成滉瀁。波势倏低昂，帆影随俯仰。蛟涎溅衣湿，鹢舟荡人晃。峡危疑五丁，石削强千丈。穿漏虞崩奔，迥旋益惝恍。境险禽鸟稀，气盛鱼龙养。乾坤渺一身，陡觉心神畅。碧血认孤坟，千秋结遐想。历历平江堡，昔年资保障。犀军射潮迹，灭没劳揣象。夕阳崦嵫下，皓月海门上。沿洄溯前川，渔歌厉清响。
问云
作者：王泰偕
朝代：清

舒卷随风托绛霄，果然神理自高超。君如早晚为霖去，莫向空山冷处飘。
雨中望西湖
作者：王泰偕
朝代：清

彻夜雨潺潺，淩晨势更顽。泉声喧落涧，云气暗沈山。碧树微茫里，明湖隐约间。倍邻西子美，病起掩啼颜。
买花
作者：王泽宏
朝代：清

卖花担上露才乾，野老移来满药阑。抛却故山花事盛，翻来燕市买花看。
感怀
作者：王泽宏
朝代：清

千金购奇书，冥心耽诵读。有时探真源，古人在吾目。胡为老雕虫，中原正逐鹿。鸿飞何所逃，乌止谁之屋？孰居政事堂，腼颜窃钧轴。墙东有老儒，呼天方痛哭。
易州新使院咏松
作者：王泽宏
朝代：清

去年手植新松树，碧叶青枝取次阴。干长凌云应有日，后人谁识岁寒心？
留侯祠
作者：王泽宏
朝代：清

谷城山下草离离，追忆高风系所思。漫道留侯如女子，每看楚帝只婴儿。报韩志切逢黄石，翼汉功成赖紫芝。身退拂衣还辟谷，神仙原是帝王师。
送陈心简之辽东
作者：王泽宏
朝代：清

驱车独旅向三韩，九月秋风已渐寒。才道玉门生入稳，谁知铁岭放归难。长天积雪家何处，绝塞严冰路几盘？鸭绿江深终古恨，南来鸿雁报平安。
赠杨挺生联
作者：王泽山
朝代：清
体裁：联

著书已近十万言，具文武才，上马杀贼，下马作露布；仕宦不过二千石，为风月主，左手持鳌，右手执酒杯。
泄云洞联
作者：王泽弘
朝代：清
体裁：联

秋花不比春花落；尘梦那如鹤梦长。
挽张二奎联
作者：王泽生
朝代：清
体裁：联

田舍奴我岂妄哉？忆顾曲当年，最难忘崔九堂前，岐王宅里；广陵散今兹绝矣，访旧游何处，更休问贞元朝士，天宝遗民。
金山
作者：王洁
朝代：清

七级凌峰顶，虚窗总不扃。层岚开紫翠，急浪走雷霆。斯世方多故，高天果独醒。茫茫看尺五，敢欲问青冥。明月生东岭，波光一鉴开。欲寻甘露寺，更上妙高台。黄鹤千峰去，苍云万里来。无端吹觱篥，唤起洞龙哀。
金山·其一
作者：王洁
朝代：清

七级凌峰顶，虚窗总不扃。层岚开紫翠，急浪走雷霆。斯世方多故，高天果独醒。茫茫看尺五，敢欲问青冥。
金山·其二
作者：王洁
朝代：清

明月生东岭，波光一鉴开。欲寻甘露寺，更上妙高台。黄鹤千峰去，苍云万里来。无端吹觱篥，唤起洞龙哀。
关山
作者：王济
朝代：清
体裁：五言律诗

木落关山晚，驰驱尚据鞍。天低云影重，风急鹊声乾。度陇经春早，辞家逼岁阑。椒花明日酒，难作故乡看。
杨村至天津道中
作者：王济
朝代：清
体裁：七言律诗

居然景物似江东，帽影鞭丝立马中。两岸蒹葭鶗鴂雨，万株杨柳鲤鱼风。山楼俯瞰平沙白，野寺欹斜落照红。到此漫为鲈鲙计，停车沽酒莫匆匆。
金口渡江
作者：王济
朝代：清
体裁：五言律诗

两峰遥对峙，十里大江横。锁钥分南北，河山几战争。晴云汉川树，初日武昌城。为访桓公柳，攀条别绪萦。
挽曾国荃联
作者：王济航
朝代：清
体裁：联

只手挽乾坤，论德论功，想象直追千载上；廿年真瞬息，以长以育，感恩留作再生铭。
秋夜同人小集用醧舫夫子韵
作者：王浤
朝代：清

鱼买罾船酒买坊，故人倒醉竹间床。蛩吟败草声逾咽，露下高梧夜转凉。三寸霜柑初入馔，头番黄爵未黏糖。不嫌山野盘飧薄，更煮秋菘杂紫姜。
夏日同石九鼎游文塔寺浮图时缘公赍大藏至
作者：王涛
朝代：清

徙倚层霄敞，危栏俯野坰。河流潆树断，峰势插天青。人嗣黄梅法，龛藏白马经。远公容结杜，长此叩禅扃。
赠唐魏公
作者：王涛
朝代：清

辕驹苦局促，寒猬多羞缩。市儿眼如豆，群疑偏满腹。欲吐还复茹，嗫嚅私相属。多君挺英姿，天马脱羁束。雄辩惊四筵，高谈折五鹿。闻者舌尽挢，言出人人服。岂惟言服人，石画如刳竹。一官聊摄间，舌敝颖亦秃。愿垂竹帛名，志不在食肉。会当携巨觞，对君洗尘俗。同登光岳楼，齐鲁归洞嘱。岱峰云荡胸，东海日初浴。俯仰天地观，好纵千秋目。
中兴名臣咏 其一 爵相曾文正公国藩
作者：王润生
朝代：清

中兴气运一身肩，干济英雄学圣贤。议礼彤廷诚格主，从戎墨绖力回天。两朝将相归陶铸，一统江山赖斡旋。五等侯封非异数，庙庭配享待他年。
中兴名臣咏 其二 曹恭悫公毓英
作者：王润生
朝代：清

灵钟河岳应昌期，三十三山并效奇。潞国久当枢密任，温公深受圣慈知。赞成大计锄三孽，扫荡游氛掌六师。难得十年官二府，故乡田宅了无遗。
中兴名臣咏·爵相曾文正公国藩
作者：王润生
朝代：清

中兴气运一身肩，干济英雄学圣贤。议礼彤廷诚格主，从戎墨绖力回天。两朝将相归陶铸，一统江山赖斡旋。五等侯封非异数，庙庭配享待他年。灵钟河岳应昌期，三十三山并效奇。潞国久当枢密任，温公深受圣慈知。赞成大计锄三孽，扫荡游氛掌六师。难得十年官二府，故乡田宅了无遗。
九日登白鹿山
作者：王润生
朝代：清

浩浩霜天重九日，荒荒霸迹二千年。持螯偶动登临兴，射鹿难求谏猎篇。入手一杯消岁月，从头万事付云烟。疏疏野菊开岩畔，风送寒香掠鬓边。
五十述怀
作者：王润生
朝代：清

流年如驶不可控，白驹骎骎将客送。人生五十例云衰，况我早衰抱冤痛。幼更离乱乾荫倾，壮失慈亲家累重。独行手足苦踽瞏，少贱衣冠稀过从。得子差较商瞿先，娶妇未能孟光共。终年八口费经营，万事双身劳倥偬。负郭纵馀二顷田，课耕不够一家俸。既无陶白货殖才，更鲜罗吉网钳用。寒乞相自夙世修，学究科误今生中。低首下心求童蒙，嚼字咬文狂愚蠢。唾馀糟粕拾周秦，依样壶卢书唐宋。石田幸得丐馀润，尘釜不至嗟屡空。青毡株守几经年，白发萌生若有种。子夏目眇举世嗤，昌黎头童诸生讽。磨牛受轭无奈何，瞎马临池竟忘恐。半生婚嫁羁向平，三径蓬蒿隐张仲。养拙甘同巢守鸠，腾讥一任门题凤。蛮疆触界蜗国争，朝三暮四狙公讼。世事纷纷冷眼看，山居寂寂柔毫弄。五十服官非所期，五十为诗聊自哄。亦知心力抛等閒，或者年光胜醉梦。扬子何心解客嘲，杜陵得句教儿诵。蠹鱼活计不离书，茧蛹苦思倘成瓮。雪里寒梅又报春，点笔且破墨池冻。
从侄吉臣辑龙砂诗存，属予校定，因成二律
作者：王润生
朝代：清

遗响诗三百，经时岁半千。乡邦文献集，耆旧姓名传。风雅绵三代，精神聚一编。不辞搜辑瘁，斯道赖仔肩。冷处寻生活，于今复几人？江干香草歇，海上蜃楼新。坛坫尊蛮语，图书泯劫尘。编摩吾与尔，郑重祝千春。
从侄吉臣辑龙砂诗存，属予校定，因成二律·其一
作者：王润生
朝代：清

遗响诗三百，经时岁半千。乡邦文献集，耆旧姓名传。风雅绵三代，精神聚一编。不辞搜辑瘁，斯道赖仔肩。
从侄吉臣辑龙砂诗存，属予校定，因成二律·其二
作者：王润生
朝代：清

冷处寻生活，于今复几人？江干香草歇，海上蜃楼新。坛坫尊蛮语，图书泯劫尘。编摩吾与尔，郑重祝千春。
八月二十三日先慈八秩忌辰礼佛志感四首
作者：王润生
朝代：清

慈俭传家庇后昆，零丁坠绪赖延存。绸缪耗尽心头血，牖户于今有泪痕。一镫五夜永蓬庐，半照呜机半读书。毕竟孤儿蹭蹬老，九原遗恨定何如。荫失春辉廿九年，祝釐八秩礼金仙。不知果證蟠桃后，此日神游第几天。年年八月廿三日，一度经过一断肠。生我劬劳无可说，人间天上泣称觞。
八月二十三日先慈八秩忌辰礼佛志感四首·其一
作者：王润生
朝代：清

慈俭传家庇后昆，零丁坠绪赖延存。绸缪耗尽心头血，牖户于今有泪痕。
八月二十三日先慈八秩忌辰礼佛志感四首·其三
作者：王润生
朝代：清

荫失春辉廿九年，祝釐八秩礼金仙。不知果證蟠桃后，此日神游第几天。
八月二十三日先慈八秩忌辰礼佛志感四首·其二
作者：王润生
朝代：清

一镫五夜永蓬庐，半照呜机半读书。毕竟孤儿蹭蹬老，九原遗恨定何如。
八月二十三日先慈八秩忌辰礼佛志感四首·其四
作者：王润生
朝代：清

年年八月廿三日，一度经过一断肠。生我劬劳无可说，人间天上泣称觞。
养蚕词
作者：王润生
朝代：清

养蚕如养儿，饥饱谨护视。蚕饥蚕娘愁，蚕饱蚕娘喜。朝采桑，暮采桑，日晡未食鸣饥肠。侬食不饱犹自可，蚕若饥时愁煞我。典却青布裙，买取绿桑叶。絮祷马头娘，愿蚕食努力。蚕腹日饱蚕身肥，吐丝盈箔光辉辉。用织机中锦，为谁身上衣。卖新丝，粜新谷，全家饱暖出蚕腹，那惜经旬废膏沐。养蚕养蚕辛苦多，今年蚕事定如何？几多大道青楼女，裁剪歌衫要绮罗。
华墅咏古吴王圃
作者：王润生
朝代：清

遥遥华墅溯勾吴，花草尘埋迹未芜。不识苧萝村里女，采茶曾到此间无。
咏燕
作者：王润生
朝代：清

今年燕即去年燕，今岁人非去岁人。惭愧孤儿年十七，虚糜修脯累慈亲。
四月初二日生日有感
作者：王润生
朝代：清

右提三万六千日，弹指流光半已徂。婚嫁魔人双鬓秃，文章蠹我一心枯。名场跳荡空陈迹，暮景飞腾变腐儒。已负先灵期望意，勉持门户保桑榆。
夫差种花处
作者：王润生
朝代：清

遥遥古墅溯勾吴，花草尘埋迹未芜。不识苧罗村里女，采香曾到此间无。
宰相有学无识
作者：王润生
朝代：清

文章位业冠通寰，桃李盈门捷径攀。身伺安危为进退，心凭好恶别贤奸。片言险败中兴局，夹辅惭居上相班。张禹孔光同列传，羞将著作说名山。
山满楼
作者：王润生
朝代：清

雨山岚翠一楼收，楼面青山山满楼。不见王孙旧题墨，风骚坛坫付浮沤。
山行过赵庵二首
作者：王润生
朝代：清

策杖看山色，纡回一径通。磴荒苔啮齿，墙坏灌分丛。风叶堕仍起，秋花开不红。僧雏清课罢，磬响定遥空。中年哀乐总无端，镜里头颅渐改观。姓氏人嗤盲子夏，布衣自愧老方干。名心未净时沤起，世味略尝犹酒酸。差幸先人遗业在，不须饘粥鬻儒冠。
山行过赵庵二首·其一
作者：王润生
朝代：清

策杖看山色，纡回一径通。磴荒苔啮齿，墙坏灌分丛。风叶堕仍起，秋花开不红。僧雏清课罢，磬响定遥空。
山行过赵庵二首·其二
作者：王润生
朝代：清

中年哀乐总无端，镜里头颅渐改观。姓氏人嗤盲子夏，布衣自愧老方干。名心未净时沤起，世味略尝犹酒酸。差幸先人遗业在，不须饘粥鬻儒冠。
平远丁文诚公诛安监
作者：王润生
朝代：清

志歼凶竖豫张罗，快事真同剑斫鼍。肯使阴霾亏日月，直凭谈笑障江河。汉兴钩党清流尽，唐设监军债帅多。不是当机神一决，黄门遗祸复如何。
废圃蜀葵盛开，偶成七绝
作者：王润生
朝代：清

年年废圃我葵放，浅紫深红艳若何。一丈高枝花百朵，被人嫌处只缘多。
归舟
作者：王润生
朝代：清

啼鹃声不断，送我上归航。湖水自然碧，野花无数香。数家成聚落，一棹溯横塘。时听鸣榔响，渔舟出绿杨。
忆昔行三首
作者：王润生
朝代：清

忆昔咸丰之十载，粤西大盗来东吴。异军苍头起吾里，白布帕首争前驱。斩馘剧贼颇亦夥，日久粮乏难枝梧。贼更积忿逞一决，户口十万遭焚屠。贱子亡命草间活，但馀皮骨无肌肤。贼退来归旧井里，积尸狼藉横交衢。狗食人肉喜其腴，夜夜属餍肥其躯。东邻老妪饿莫起，攫之而走冲门趋。眼中所睹竟若此，咄哉天道何其诬。三十年来事犹昨，至今梦寐常惊呼。忆昔同治之三载，王师航海来江东。苏常郡县次第下，炊烟渐起荆榛丛。畴道遗黎祸未已，劫火更照江天红。突踞吾里作窟穴，一网打尽哀鸣鸿。犹幸寒门得天悯，一家星散同霜蓬。逾月乱定后先返，骨肉无恙家则空。家空于我复何有，老父竟以忧伤终。是时尽室朝无饔，意外歘又遭闵凶。生者无食死曷殓，屋材手撤黄肠充。葬之以礼乃若此，每一念及悲填胸。人生百愆会可赎，独有此眼长无穷。忆昔吾年十四五，干戈飘荡丁百忧。蹉跎乾荫又旋失，拊我畜我维母留。时艰斗米钱八百，寻常一饭劳绸缪。生计尽出母十指，机声晨夜无停休。母病一日废操作，举家饥困啼啾啾。母闻儿啼为强起，机丝重理宵镫篝。更出看囊钱数个，命市不饦聊充喉。儿既得饱惟慢游，母恐儿贻门户羞。补缉楹书就外傅，节缩缣帛供束脩。吁嗟呼，母之爱儿无不周，儿之报母无一酬。白头空洒孤儿泪，江水滔滔不尽流。
忆昔行三首·其一
作者：王润生
朝代：清

忆昔咸丰之十载，粤西大盗来东吴。异军苍头起吾里，白布帕首争前驱。斩馘剧贼颇亦夥，日久粮乏难枝梧。贼更积忿逞一决，户口十万遭焚屠。贱子亡命草间活，但馀皮骨无肌肤。贼退来归旧井里，积尸狼藉横交衢。狗食人肉喜其腴，夜夜属餍肥其躯。东邻老妪饿莫起，攫之而走冲门趋。眼中所睹竟若此，咄哉天道何其诬。三十年来事犹昨，至今梦寐常惊呼。
忆昔行三首·其三
作者：王润生
朝代：清

忆昔吾年十四五，干戈飘荡丁百忧。蹉跎乾荫又旋失，拊我畜我维母留。时艰斗米钱八百，寻常一饭劳绸缪。生计尽出母十指，机声晨夜无停休。母病一日废操作，举家饥困啼啾啾。母闻儿啼为强起，机丝重理宵镫篝。更出看囊钱数个，命市不饦聊充喉。儿既得饱惟慢游，母恐儿贻门户羞。补缉楹书就外傅，节缩缣帛供束脩。吁嗟呼，母之爱儿无不周，儿之报母无一酬。白头空洒孤儿泪，江水滔滔不尽流。
忆昔行三首·其二
作者：王润生
朝代：清

忆昔同治之三载，王师航海来江东。苏常郡县次第下，炊烟渐起荆榛丛。畴道遗黎祸未已，劫火更照江天红。突踞吾里作窟穴，一网打尽哀鸣鸿。犹幸寒门得天悯，一家星散同霜蓬。逾月乱定后先返，骨肉无恙家则空。家空于我复何有，老父竟以忧伤终。是时尽室朝无饔，意外歘又遭闵凶。生者无食死曷殓，屋材手撤黄肠充。葬之以礼乃若此，每一念及悲填胸。人生百愆会可赎，独有此眼长无穷。
感事二首
作者：王润生
朝代：清

豹虎市横行，元戎此阅兵。连营喧鼓角，尽室避麾旌。叱咤风云变，威名草木惊。闻将军实讨，耀武到江城。电火连宵放，楼船蔽海来。江鲸常跋扈，风鹤误疑猜。大将登坛戏，流民载道哀。惊弓禽易坠，何况劫馀灰。
感事二首·其一
作者：王润生
朝代：清

豹虎市横行，元戎此阅兵。连营喧鼓角，尽室避麾旌。叱咤风云变，威名草木惊。闻将军实讨，耀武到江城。
感事二首·其二
作者：王润生
朝代：清

电火连宵放，楼船蔽海来。江鲸常跋扈，风鹤误疑猜。大将登坛戏，流民载道哀。惊弓禽易坠，何况劫馀灰。
懒宜巢咏怀四首
作者：王润生
朝代：清

懒性无从药，如鸠守一巢。尘从门外閧，经自室中钞。寂寞苔生发，参差竹放梢。得閒安我拙，心事付悬匏。白鹿山屏郭，青龙桥锁溪。林塘宜小筑，蔬水遂幽栖。酒乐忘何饮，诗多漫与题。厌闻尘世事，谈且就窗鸡。门业鸟衣旧，家风马粪馀。庭留忠厚诰，楹蓄子孙书。有庆承先德，无才愧隐居。故青毡一片，珍重守菑畬。乡社鸡虫閧，天关虎豹屯。双屝关寂寂，万事付浑浑。身并蟭螟寄，年随驷马奔。夷险不在境，方寸植灵根。
懒宜巢咏怀四首·其一
作者：王润生
朝代：清

懒性无从药，如鸠守一巢。尘从门外閧，经自室中钞。寂寞苔生发，参差竹放梢。得閒安我拙，心事付悬匏。
懒宜巢咏怀四首·其三
作者：王润生
朝代：清

门业鸟衣旧，家风马粪馀。庭留忠厚诰，楹蓄子孙书。有庆承先德，无才愧隐居。故青毡一片，珍重守菑畬。
懒宜巢咏怀四首·其二
作者：王润生
朝代：清

白鹿山屏郭，青龙桥锁溪。林塘宜小筑，蔬水遂幽栖。酒乐忘何饮，诗多漫与题。厌闻尘世事，谈且就窗鸡。
懒宜巢咏怀四首·其四
作者：王润生
朝代：清

乡社鸡虫閧，天关虎豹屯。双屝关寂寂，万事付浑浑。身并蟭螟寄，年随驷马奔。夷险不在境，方寸植灵根。
文昌阁
作者：王润生
朝代：清

文昌一阁冠崇冈，旧是西园翰墨场。太息桂宫沦浩劫，读书声杳白云乡。
李天下
作者：王润生
朝代：清

天子真，伶人假，百战功成李天下。天子假，伶人真，草草登场了一身。朝筑受禅台，暮改击鞠地，傀儡衣冠本儿戏。镜新磨使天下光，郭门高贻天下殃。愁台一登俄下场，黎园乐器充黄肠。天子亦伶人，伶人亦天子，假假真真一而已。君不见，黄袍加身只如此。
汉阳叶相广州事
作者：王润生
朝代：清

盛年开府气纵横，使相威棱耸百城。破格封邀五等爵，外交事坏一书生。天边化鹤归丁令，海上看羊愧子卿。盘错早知难幸试，肯将实祸博虚声。
泥滑滑
作者：王润生
朝代：清

泥滑滑，行路难。前有网罗，后有弹丸，欲往从之摧羽翰。尔既无黄鹄翔云之俊翮，又无白鹤乘轩之仙骨。颉之颃之亦何苦，鹗荐秋风岂及汝。云霄虽高不如衡茅，雕笼虽华不如故巢。倦羽氋氃屡前却，行路之难亦已觉，况听一声泥滑滑。
烟水阁
作者：王润生
朝代：清

水田护绿闼排青，花石池台结构灵。春燕来巢频易主，山茶一树亦飘零。
牧牛庵
作者：王润生
朝代：清

凤毛继起乐投篸，清福林泉享一庵。此日真成牛砺角，铜铺草没牧童探。
物候
作者：王润生
朝代：清

秋分斫早谷，寒露斫晚稻。寒露无青禾，霜降一齐倒。小暑一声雷，四十五日到黄梅。小暑一条吼，拔下黄秧种赤豆。
狗肉贵
作者：王润生
朝代：清

人肉贱，狗肉贵。人肉斤百钱，狗肉五倍费，奇货之居祗为一皇帝。岐王劫驾归凤翔，梁王迎銮出汴梁。岐王不敌梁王强，重围久困军无粮。梁人饱欲死，岐人饥欲死，雀鼠俱空父食子。狗肉之贵贵倍人，人肉之贱贱过豕。贵狗肉，贱人肉，梁王岐王互逞毒，皇帝日食惟不托。朱三篡逆万段不蔽辜，茂贞考终一生造何福。
白鹿山
作者：王润生
朝代：清

霸迹销沈化北邙，剩留樵牧说沧桑。苏台久已游糜鹿，何况空山射猎场。
白龙寺
作者：王润生
朝代：清

白龙寺里旧时钟，一百八声唤懊侬。海水浮来兵火燬，待寻追蠡已无踪。
秋夜偶成
作者：王润生
朝代：清

新秋天意作，疏雨晚来歇。檐溜时一鸣，虚庭滴残月。
立秋前一夕懒宜巢坐雨
作者：王润生
朝代：清

但取居容膝，无妨屋打头。雨声凉入夜，灯影瘦知秋。络纬萧萧作，梧桐叶叶愁。暗中更节物，点滴与心谋。
编校近作，漫书其后二首
作者：王润生
朝代：清

诗人真诳我，穷极未能工。潦倒蓬茅底，沈吟风雨中。鬓丝搔欲白，囊血呕难红。岛佛须金铸，转惭敝橐空。古人纷在眼，不到笔端来。知是孤吟陋，难当大雅裁。苦心空复托，生面几时开。且享千金帚，他年付劫灰。
编校近作，漫书其后二首·其一
作者：王润生
朝代：清
体裁：五言律诗

诗人真诳我，穷极未能工。潦倒蓬茅底，沈吟风雨中。鬓丝搔欲白，囊血呕难红。岛佛须金铸，转惭敝橐空。
编校近作，漫书其后二首编校近作，漫书其后二首·其二
作者：王润生
朝代：清
体裁：五言律诗

古人纷在眼，不到笔端来。知是孤吟陋，难当大雅裁。苦心空复托，生面几时开。且享千金帚，他年付劫灰。
自叹
作者：王润生
朝代：清

老我青毡内，劳薪祗自知。磨残一寸墨，添得几茎丝。心力抛閒处，头颅负壮时。平生期许意，到此不堪思。
莲华穴
作者：王润生
朝代：清

状元孝子峙佳城，一朵莲华结穴成。宰树尚留天水碧，至今过客识庵名。
藏兵洞
作者：王润生
朝代：清

五峰绵豆俯江皋，曾见蕲王驻节标。时有军持耕土出，藏兵洞来没莱蒿。
衣锦城
作者：王润生
朝代：清

三节还乡驷马骋，林树溪山尽衣锦。始终不作夜郎王，毕竟英雄命能审。王气上烛牛斗缠，真人崛起鱼盐间。罗平鸟送董昌死，一代功归石鉴山。辟地千里馀，封国六朝久。正朔禀中朝，宗祊能世守。黄袍一领祸相寻，何若衣锦还乡乐杯酒。呜呼，鸡鱼税，鷇卵征，剥民未免史官评。亦思东南半壁粗得安耕凿，保障还资衣锦城。
观薛叔耘副宪纪沔阳昆明二帅感题二律
作者：王润生
朝代：清

开府江南地望尊，无多毛贼气能吞。何图貔虎方移节，反引貙豺尽入门。军法那容宽次律，时名毕竟误深源。危疆身殉终奚补，羞见诸公地下魂。浩劫东南孰酿成，沧桑馀泪尚纵横。颇闻枢相殷推毂，俾绾疆符谬典兵。势迫同舟甘掣肘，贼来满地且逃生。出身本是由厮养，屈杀书生两字名。
观薛叔耘副宪纪沔阳昆明二帅感题二律·其一
作者：王润生
朝代：清

开府江南地望尊，无多毛贼气能吞。何图貔虎方移节，反引貙豺尽入门。军法那容宽次律，时名毕竟误深源。危疆身殉终奚补，羞见诸公地下魂。
观薛叔耘副宪纪沔阳昆明二帅感题二律·其二
作者：王润生
朝代：清

浩劫东南孰酿成，沧桑馀泪尚纵横。颇闻枢相殷推毂，俾绾疆符谬典兵。势迫同舟甘掣肘，贼来满地且逃生。出身本是由厮养，屈杀书生两字名。
言愁二首
作者：王润生
朝代：清

浑沌无端窍凿开，古愁莽莽泄胚胎。种从黄土抟时下，蔓遍红尘界里来。酒泻长河浇不尽，灰经百劫积成堆。分明天地为炉后，铸出人心领受该。茫茫苦海信无边，一堕尘中便可怜。人世原无安乐地，古今只此奈何天。缚船送鬼徒多事，辟谷求仙亦幻缘。只合吾行吾素位，饥来吃饭饱来眠。
言愁二首·其一
作者：王润生
朝代：清

浑沌无端窍凿开，古愁莽莽泄胚胎。种从黄土抟时下，蔓遍红尘界里来。酒泻长河浇不尽，灰经百劫积成堆。分明天地为炉后，铸出人心领受该。
言愁二首·其二
作者：王润生
朝代：清

茫茫苦海信无边，一堕尘中便可怜。人世原无安乐地，古今只此奈何天。缚船送鬼徒多事，辟谷求仙亦幻缘。只合吾行吾素位，饥来吃饭饱来眠。
读王梧溪集
作者：王润生
朝代：清

渺渺澄江发棹歌，盈怀哀怨楚骚多。眼看周鼎沦淮泗，愿采商薇老薜萝。旧事怕闻遗老说，新篇半为国殇哦。荒荒野史亭何在，席帽峰头载酒过。
赖瓒尝有江南春曲，或离为二，味其音节，似作一章读之为合，因同前韵成此
作者：王润生
朝代：清

燕咒东风竹生笋，迟日帘栊人意静。卖杏已闻巷口声，落梅犹堕林梢影。柳线作暖榆钱冷，昨夜碧桃开露井。游女如云珠贴巾，钿车一路碾香尘。春至春迟春归急，落红吹雨沾衣湿。待欲留春留不及，极目天涯芳草碧。数声鶗鴂增呜咽，蝴蝶呆向空枝立。昨日杨花今日萍，东君何苦太纷营。
近世
作者：王润生
朝代：清

近世州县官，动呼曰不肖。不能肖父母，转能肖显要。父母之于子，各以诗书教。子当读书年，亦复谈忠孝。奈何一入官，辄以不肖号。呵叱鸡狗同，奔走马牛效。习为妾妇容，幸博上官笑。柔媚若性生，奥灶无不到。嘑蹴与涕唾，未尝生计较。奈何一临民，性气忽粗暴。喜怒动任情，衣冠恣践蹈。昔日凫何卑，今日鹅何傲。岂受上官侮，合向部民报。抑或官有样，宪体宜则效。绾到州悬符，演出天神貌。不肖肖斯真，难为外人告。面目忘本来，顶踵殉时好。呜呼官若此，父母岂及料。
述先训示儿
作者：王润生
朝代：清

忠厚传家诰在庭，还期松柏与同青。诒谋宜识先人意，缵绪常留后嗣型。退一步行途总坦，作三冬计节长馨。高曾矩矱分明在，莫等建党陋室铭。卜宅龙砂五世馀，云仍庇荫此权舆。百年生聚椒繁衍，一室经营草茀除。附郭田堪供祭祀，传家业总在诗书。宗门科第联翩起，食报当思播穫初。
述先训示儿·其一
作者：王润生
朝代：清
体裁：七言律诗

忠厚传家诰在庭，还期松柏与同青。诒谋宜识先人意，缵绪常留后嗣型。退一步行途总坦，作三冬计节长馨。高曾矩矱分明在，莫等建党陋室铭。
述先训示儿·其二
作者：王润生
朝代：清
体裁：七言律诗

卜宅龙砂五世馀，云仍庇荫此权舆。百年生聚椒繁衍，一室经营草茀除。附郭田堪供祭祀，传家业总在诗书。宗门科第联翩起，食报当思播穫初。
长白文文端公庆相业
作者：王润生
朝代：清

中兴上佐建戎功，政府迂儒眩圣聪。廷议独排融畛域，异材蔚起托帲幪。意无偏党裴中令，望重华夷王相公。转恨伟人为时出，易名偏与寿阳同。
阎公祠
作者：王润生
朝代：清

三仙坛下吊孤忠，碧血当年祀寓公。庙貌无存严壑在，满山松桧飒灵风。
题郁桥社庙古树
作者：王润生
朝代：清

未识何年种，阴兼数亩横。根坚穿石出，顶秃截云平。雷火烧不死，霜风吹自荣。岁寒期励节，与尔證平生。
驿柳四首
作者：王润生
朝代：清

只管春来不管愁，断肠青到玉关头。一鞭力促征人骑，双黛颦添少妇楼。远道绵绵留树表，离情絮絮化萍浮。东西南北天涯路，绿遍山邮与水邮。短长亭畔短长条，到处销魂是灞桥。杨子江头波渺渺，武昌门外路迢迢。那堪雨雪人回首，常共风尘吏折腰。谁使着根官道上，鸿来燕去总无憀。离恨天中堕一星，花为飞絮子为萍。不逢濯濯灵和殿，偏近劳劳送客亭。朝雨轻尘歌再叠，晓风残月酒初醒。纵教及第衣能染，几见高轩为尔停。东风吹醒好楼台，无数游人载酒来。湖上听莺春欲语，桥边转马路忘回。如何客舍供攀折，也复天工费剪裁。独抱关山摇落感，茫茫青眼向谁抬。
驿柳四首·其一
作者：王润生
朝代：清

只管春来不管愁，断肠青到玉关头。一鞭力促征人骑，双黛颦添少妇楼。远道绵绵留树表，离情絮絮化萍浮。东西南北天涯路，绿遍山邮与水邮。
驿柳四首·其三
作者：王润生
朝代：清

离恨天中堕一星，花为飞絮子为萍。不逢濯濯灵和殿，偏近劳劳送客亭。朝雨轻尘歌再叠，晓风残月酒初醒。纵教及第衣能染，几见高轩为尔停。
驿柳四首·其二
作者：王润生
朝代：清

短长亭畔短长条，到处销魂是灞桥。杨子江头波渺渺，武昌门外路迢迢。那堪雨雪人回首，常共风尘吏折腰。谁使着根官道上，鸿来燕去总无憀。
驿柳四首·其四
作者：王润生
朝代：清

东风吹醒好楼台，无数游人载酒来。湖上听莺春欲语，桥边转马路忘回。如何客舍供攀折，也复天工费剪裁。独抱关山摇落感，茫茫青眼向谁抬。
高酣阁
作者：王润生
朝代：清

唱到圆圆曲可哀，故家乔木亦蒿莱。世恩堂后高酣阁，空说惊鸣照影来。
龙砂八景 其一 十桥香雪
作者：王润生
朝代：清

一坞埋香雪，梅开七百年。相传诸老辈，于此访臞仙。流向横桥在，荒村蔓草连。春风空寂寞，谁更驻吟鞭。
龙砂八景 其七 牧牛朝梵
作者：王润生
朝代：清

一磬禅心定，双扉曙色关。唤将尘梦醒，流出梵音閒。花雨龛中物，松风院外山。牛宫春草绿，陈迹有无间。
龙砂八景 其三 承恩泻月
作者：王润生
朝代：清

北斗挂阑干，楼高偪广寒。地连天咫尺，人共月团圞。玉宇淩无际，金波泻不乾。一轮仍似昔，照到劫灰残。
龙砂八景 其二 五岭寒涛
作者：王润生
朝代：清

天半种长松，飞涛下五峰。云沈山作海，风捲树成龙。虚谷流寒吹，清宵答梵钟。斧斤摧折尽，樵径亦苔封。
龙砂八景 其五 鸥亭听雨
作者：王润生
朝代：清

亭水巧相迎，閒鸥此结盟。花晨兼月夕，酒国与诗城。湖酒连床话，琴樽剪烛情。风流渺何许，野草绿纵横。
龙砂八景 其八 护龙晚钟
作者：王润生
朝代：清

不放龙潜遁，庄严护梵宫。蒲牢鸣入夜，栋宇峙淩空。金碧天神壮，山川地脉雄。沧桑才一瞬，龙去久无踪。
龙砂八景 其六 鸳阁吟风
作者：王润生
朝代：清

鸳鸯飞不见，烟水白茫茫。夜月啼山鬼，春风落夜裳。楼台今荣圃，瓦砾旧华堂。惟到斜阳外，村歌犊背长。
龙砂八景 其四 凝秀回澜
作者：王润生
朝代：清

春日木兰舟，春风行箭流。一湾之字木，来去耐夷犹。近岸疑无路，过桥别有邱。人文当日盛，于此溯源头。
龙砂八景·十桥香雪
作者：王润生
朝代：清

一坞埋香雪，梅开七百年。相传诸老辈，于此访臞仙。流向横桥在，荒村蔓草连。春风空寂寞，谁更驻吟鞭。天半种长松，飞涛下五峰。云沈山作海，风捲树成龙。虚谷流寒吹，清宵答梵钟。斧斤摧折尽，樵径亦苔封。北斗挂阑干，楼高偪广寒。地连天咫尺，人共月团圞。玉宇淩无际，金波泻不乾。一轮仍似昔，照到劫灰残。春日木兰舟，春风行箭流。一湾之字木，来去耐夷犹。近岸疑无路，过桥别有邱。人文当日盛，于此溯源头。亭水巧相迎，閒鸥此结盟。花晨兼月夕，酒国与诗城。湖酒连床话，琴樽剪烛情。风流渺何许，野草绿纵横。鸳鸯飞不见，烟水白茫茫。夜月啼山鬼，春风落夜裳。楼台今荣圃，瓦砾旧华堂。惟到斜阳外，村歌犊背长。一磬禅心定，双扉曙色关。唤将尘梦醒，流出梵音閒。花雨龛中物，松风院外山。牛宫春草绿，陈迹有无间。不放龙潜遁，庄严护梵宫。蒲牢鸣入夜，栋宇峙淩空。金碧天神壮，山川地脉雄。沧桑才一瞬，龙去久无踪。
七夕
作者：王淑
朝代：清

银河耿耿夜悠悠，怅望双星独倚楼。莫更修成仙眷属，须知一会一年愁。
壬戌仲秋出都留别李纫兰杨蕊渊陈衡芳诸姊
作者：王淑
朝代：清

听残《薤露》又《骊歌》，折柳临歧唤奈何。白社而今吟兴减，缟衣此去泪痕多。他年或有抟沙聚，往日空教逝水过。郑重一声各分手，秋风落叶满关河。
夏夜偶成
作者：王淑
朝代：清

窣地湘帘夜气清，映阶碧草雨初晴。裁成白纻翻新曲，思与红莲订旧盟。明月入怀摇绮扇，露华如雨湿桃笙。曲阑倚遍浑无语，照见幽情只短檠。
夜坐
作者：王淑
朝代：清

落霞深院静，暝色又黄昏。约梦镫留影，浇愁酒有痕。秋风侵病骨，冷月吊诗魂。为惜清宵景，呼鬟莫掩门。
寄怀宛怀伯母
作者：王淑
朝代：清

别后长相思，五见月圆夕。莲衣堕冷红，梧叶飘凄碧。黯然离愁生，苍茫秋水隔。昨枉锦字书，言言胜药石。自惭经爨材，重荷知音惜。欲寄万种情，情长嫌纸窄。花影倚阑横，凉月穿帘白。不寐独徘徊，天涯渺咫尺。
寄怀筠心姊妹
作者：王淑
朝代：清

迢递关河隔，天涯各一方。相思愁万斛，忆别泪千行。迹已空兰若，春还到海棠。病中消岁月，客里惜韶光。北雁传书远，南云引领望。关心新节物，回首旧词场。月落知情重，江流与梦长。卷帘人寂寂，极目倚回廊。
江城喜晤李纫兰姊即送其还杭
作者：王淑
朝代：清

今夕复何夕，相逢天一陬。关河千里梦，风雨十年愁。我昔辞知己，君频赋《远游》。看花曾洛下，鼓枻又西州。几载怜征雁，同盟忆冷鸥。垂虹期信宿，话雨益绸缪。旧事空谈笑，新词互勘雠。别离诗更苦，儿女语还柔。共惜须臾景，难邀顷刻留。风尘聊洗涤，笔砚与归休。西子湖为镜，南屏翠入楼。怀人应有作，寄我许相酬。怕听回帆鼓，愁添报晓筹。愿言各珍重，清泪已盈眸。
蝶恋花·春日病起
作者：王淑
朝代：清

淡淡斜阳新雨霁。绿遍苔痕，小院门深闭。窈窕红阑人独倚，桃花帘外东风细。潇洒文窗初病起。杜宇枝头，又唤春归矣。碧海迢迢无限意，新愁捲入芭蕉里。
过三叉河
作者：王淑
朝代：清

落木满天涯，孤帆逐暮霞。凄凉舟一叶，曲折路三叉。树影随波动，山光隔岸遮。篷窗凝望处，寒雁落平沙。日暮柁楼望，怆然百感生。愁心如水长，病骨与秋争。瘦蝶栖难稳，寒鱼夜有声。邮亭镫火暗，数遍短长更。
过三叉河·其一
作者：王淑
朝代：清

落木满天涯，孤帆逐暮霞。凄凉舟一叶，曲折路三叉。树影随波动，山光隔岸遮。篷窗凝望处，寒雁落平沙。
过三叉河·其二
作者：王淑
朝代：清

日暮柁楼望，怆然百感生。愁心如水长，病骨与秋争。瘦蝶栖难稳，寒鱼夜有声。邮亭镫火暗，数遍短长更。
题宛怀伯母诗钞即次卷中和东坡定惠院海棠韵
作者：王淑
朝代：清

今秋水潦湮草木，松柏青青受命独。园林两地绝可怜，并少桃顽与杏俗。黯黯愁生感索居，跫跫音喜来空谷。一函珠玉慰葵情，百幅琳琅照茅屋。安心无复九回肠，慧业兼空五净肉。泠然入齿松风清，韵语禅机两忘足。咏絮才真越众昆，簪花格自追前淑。嗟余昏顽昧性根，自笑空虚负痴腹。插架徒思万卷书，绕楼那有千竿竹。聊欲忘忧倚紫萱，谁知中苦同湖目。同心谬许臭如兰，知足奚容妄思蜀。飞蝇何幸得附骥，画虎终差期刻鹄。破闷翻成惆怅词，赏心惟有《懊侬曲》。会须扫地焚清香，影事前尘那忍触。
风雨连日花事凋残为赋短歌寄慨
作者：王淑
朝代：清

尖风荡漾帘波冷，游丝百尺飘香径。湿翠愁红入卧屏，梁间双燕参差影。金钗堕发春眠重，可怜春去愁难送。花开花落费商量，凭谁唤醒流莺梦。柳棉榆荚正悠扬，悄倚桃笙空断肠。芳菲莫怪春光老，人世年年损靓妆。
曹仁宪谨荣寿七言排律一首
作者：王温其
朝代：清

天产名贤果绝尘，才优德裕自彬彬。攀来郤桂年方冠，步彼召棠政久醇。丹凤屡衔丹诏至，素丝倍凛素餐频。训蒙独切经名孝，坐我旋欣风是春。南极寿星徵远照，东瀛生佛结前因。秋高月霁几周甲，岳降松生已及申。会有耆英应结社，源宗理学夙传薪。涧瀍洛水钟灵气，梅棘鸤鸠咏淑人。满县种花休逊岳，跻堂称兕合同豳。商山逸皓堪怀旧，荆楚名卿欲告新。岂是倦勤谟有警，还钦抑戒什犹陈。鲰生不解颂扬体，愧乏瑶章达寸寅。
一剪梅·题美人对镜簪花图
作者：王渭
朝代：清
体裁：词

妆阁奁开理鬓新。半笑含颦。半喜含嗔。镜中人对镜中人。怜煞卿卿。妒煞卿卿。认取鲜花一捻痕。手底拈春。眼底伤春。个侬何处證前身。不是湘神。定是巫神。
上西楼·春寒
作者：王渭
朝代：清
体裁：词

依然冻雀枝头。晚风遒。试倚栏杆怕望、月如钩。寒阵阵，花迟信，替春愁。何日东风吹绿、到芳洲。
东风第一枝·元宵
作者：王渭
朝代：清
体裁：词

爆竹春回，屠苏酒煖，东风来践芳约。等閒做弄韶华，又逢元宵宴乐。金吾放夜，正开遍、四门鱼钥。看银花、十里鲜明，蜡炬千枝闪烁。漏点点、更筹屡跃。歌叠叠、管弦并作。众星似拱鳌山，彩云恰移凤阁。香尘马踏，多管是少年挥霍。愿留心、故事昆崙，显得及时韬略。
卜算子·风筝
作者：王渭
朝代：清
体裁：词

身段太轻盈，欲去回头顾。借得春郊一缕风，便上青云路。才遇好风吹，又被狂风误。错道吹来一样风，两样升沈数。
如梦令·忆梅
作者：王渭
朝代：清
体裁：词

东阁吟诗未就。雪后冻枝依旧。春汛问江南，报道暗香微逗。知否。知否。人与花魂俱瘦。
念奴娇·有感
作者：王渭
朝代：清
体裁：词

悠悠身世，剩残书几卷，蠹鱼丛窟。到眼云烟容易过，阅尽春花秋月。金鼎香沈，玉壶冰冷，有酒难消渴。登楼望远，凄凉隔代宫阙。蓦地拔剑高歌，临风起舞，泪洒金瓯缺。壮志消磨侵老境，对镜愁添白发。风雨鸣鸡，尘寰逐鹿，凄厉重重劫。浪沙淘尽，千秋多少豪杰。
浪淘沙·题刁君也白两京侍游草
作者：王渭
朝代：清
体裁：词

日夜大江流。浪拍天浮。茫茫阅尽古今秋。恰有生花名士笔，古锦囊收。老凤兴悠悠。雏凤清喉。趋庭诗礼倦清修。千里轮蹄随侍稳，十日遨游。
画堂春·元旦作
作者：王渭
朝代：清
体裁：词

平头六十度芳春。题诗剩有精神。诗馀长短句翻新。学做词人。不识高低音律，且摹格调苏辛。挥毫自写性灵真。忙里闲身。
虞美人·怀旧
作者：王渭
朝代：清
体裁：词

情场回首欢多少。一霎红颜老。无言兀自暗销魂。泪湿江州司马故衫痕。繁华旧梦尊前误。对影愁难诉。珠帘寂寞捲高楼。看遍花开花落几春秋。
金缕曲·题吴君茵炉所箸新诗婢小说
作者：王渭
朝代：清
体裁：词

通德门楣旧。叹年来，群经束阁，买丝谁绣。著述名山千秋业，婉娈丹铅左右。喜悟彻、两行红袖。若个风流真道学，问何人、接轸经神后。花解语，枝枝秀。生花妙笔君天授。尽描摹、娟娟此豸，外孙齑臼。省识温柔风诗旨，感荷主人情厚。各成就，天然嘉偶。口吐珠玑皆妙谛，羡引人、入胜馀芳漱。读不厌，消长昼。
挽张之洞联
作者：王渭贤
朝代：清
体裁：联

公论在人间，处从新去故之交，只手扶危，未可模棱非味道；天恩逮泉下，援因事有功之义，易名表异，不惭威望匹湘阴。
挽曾国荃联
作者：王渭贤
朝代：清
体裁：联

奏绩冠中兴，惊闻鹤驭遐升，四海苍生齐坠泪；爱才徵夙愿，记取龙门亲炙，一官青眼独关情。
临终诗
作者：王湘贞
朝代：清
体裁：七言绝句

自入君门乍几年，今朝赍志下黄泉。倘然女侣相呼问，同是前生未了缘。
呈习斋先生
作者：王源
朝代：清

离迷禾黍向南村，惭愧担簦五柳门。十载低颜随燕雀，半生孤眼横乾坤。先生有道青云上，今日从游皂帽尊。虞夏高歌人未老，无边风雨正黄昏。藜羹麦饭话情亲，今古兴亡赖有人。破屋寒飞宵练影，荒篱远隔夕阳尘。直将文武传洙泗，未许安危系洛闽。山势东蟠沧海尽，应知燕赵自生申。
呈习斋先生·其一
作者：王源
朝代：清

离迷禾黍向南村，惭愧担簦五柳门。十载低颜随燕雀，半生孤眼横乾坤。先生有道青云上，今日从游皂帽尊。虞夏高歌人未老，无边风雨正黄昏。
呈习斋先生·其二
作者：王源
朝代：清

藜羹麦饭话情亲，今古兴亡赖有人。破屋寒飞宵练影，荒篱远隔夕阳尘。直将文武传洙泗，未许安危系洛闽。山势东蟠沧海尽，应知燕赵自生申。
留别黄弼臣
作者：王源
朝代：清

忧向中来岂易宽，与君对酌且为欢。怜才自古英雄少，得意当前我辈难。消遣壮怀凭宝剑，蹉跎春梦付征鞍。还期共醉金台下，四野萧萧放眼看。
咏刀鲚二首
作者：王源生
朝代：清

自昔鱼肠将剑号，几时剑又幻鱼身。乘潮恍拥银刀队，溉釜能充玉馔珍。湖上腥风春二月，市中高价值千缗。杀机此日盈江海，跋浪长鲸惯逞人。江海搜材铁网宽，不祥金忽跃风端。本来李相胸中物，误佐王僚席上餐。用作和羹空此辈，操防伤手怪无端。比来名士多于鲫，试比铅刀一割难。
咏刀鲚二首·其一
作者：王源生
朝代：清

自昔鱼肠将剑号，几时剑又幻鱼身。乘潮恍拥银刀队，溉釜能充玉馔珍。湖上腥风春二月，市中高价值千缗。杀机此日盈江海，跋浪长鲸惯逞人。
咏刀鲚二首·其二
作者：王源生
朝代：清

江海搜材铁网宽，不祥金忽跃风端。本来李相胸中物，误佐王僚席上餐。用作和羹空此辈，操防伤手怪无端。比来名士多于鲫，试比铅刀一割难。
河豚二首
作者：王源生
朝代：清

腹皤目睅状粗顽，浪得时名满世间。口腹中人常腊毒，肺肝如见善藏奸。征文误入吴都赋，窜迹难穷丙穴湾。正恐逋逃渊薮在，海风吹去又吹还。彭亨豕腹认前身，天与心肝好杀人。丑类横行惊水族，腥风扇动犯江神。明知性过豨蛇毒，犹道常逾鲙鳜新。当作羹材收鼎鼐，髯苏题品太无因。
河豚二首·其一
作者：王源生
朝代：清

腹皤目睅状粗顽，浪得时名满世间。口腹中人常腊毒，肺肝如见善藏奸。征文误入吴都赋，窜迹难穷丙穴湾。正恐逋逃渊薮在，海风吹去又吹还。
河豚二首·其二
作者：王源生
朝代：清

彭亨豕腹认前身，天与心肝好杀人。丑类横行惊水族，腥风扇动犯江神。明知性过豨蛇毒，犹道常逾鲙鳜新。当作羹材收鼎鼐，髯苏题品太无因。
云山阁联
作者：王澍
朝代：清
体裁：联

三山近将引；紫极遥可攀。
题陆卷阿濠梁秋水图
作者：王澍
朝代：清

蝴蝶春风梦，《濠梁秋水图》。谛观非外物，阿堵是真吾。诗境通三昧，渔家共五湖。芦花已头白，林际鸟相呼。
挽曾国荃联
作者：王澧
朝代：清
体裁：联

为秀才便忧乐关斯民，茅土封疆，天下楷模一元老；继文正以寿考终于位，伯仲伊吕，江南遗爱两祠堂。
寄怀宁海学博宿复公
作者：王瀛
朝代：清

旧雨东牟迹未疏，往来冰署五年余。徉狂阮籍频中圣，寂寞扬雄喜著书。两地相思云散后，半窗明月梦回初。挥毫敏捷应如昨，莫惜瑶华数寄予。
辛卯春仲，阴雨连旬，梅英落飞，真花神一厄也。为赋怨言一律
作者：王瀛
朝代：清

玉骨冰肌世外姿，可堪风雨厄芳时。香消断陌春无分，影瘦横塘月未知。湘水一天沉国士，燕山万里嫁名姬。何当领取飘零恨，羌笛声中细细吹。
韬光庵
作者：王瀛
朝代：清
体裁：七言绝句

吟边喜与故人登，老树无枝石有棱。坐久江潮听渐近，寒山高出白云层。
凤栖梧·潜阳元日
作者：王灏
朝代：清

柏酒俄惊新令节。客舍迢遥，望玉京双阙。红旭才临宫漏澈。早梅逗处琼楼雪。咫尺云山千万叠。目断长安，难把雄心灭。欲寄塞鸿鸿影绝。空庭依旧霜天月。
山居
作者：王灏
朝代：清

高卧一无虑，柴门多夕晖。不知山径远，翻讶故人稀。凉月下疏竹，清风怀采薇。隔林烟火动，处处荷锄归。
满江红·泛海
作者：王灏
朝代：清

拍岸银涛，狂飙助、壮怀激发。睇望处、空濛烟雨，速山如抹。一幅移来摩诘画，数行挥就张颠笔。任轻舟、荡漾涉江湄，寻明月。田横岛，风波息。闽海屿，麈灰灭。叹斜阳衰草，断戈残戟。绿柳青莎梨雨足，白蘋红蓼蛩声咽。问行踪、勾漏觅丹砂，违京阙。
点绛唇
作者：王灏
朝代：清

春到江南，东风著意催芳草。乳莺啼晚。林外孤峰小。暗数年华，半向邯郫老。伤怀抱。青衫湿了。无个人知道。
百字令
作者：王灏
朝代：清

梨花春掩，小庭幽、怎地春光难售。飞雪漫随风荡漾，还似冬残时候。杏脸娇含，柳眉愁蹙，妆点溪山瘦。瑶台月下，尽教独自消受。追忆放鹤亭边，灞桥驴上，风景依然旧。碎玉声声寒欲诉，是处珠悬檐溜。小阁焚香，茶烟一缕，图史娱清昼。立来久矣，窗前忽讶君叩。
百字令·送潜阳金肯公初赴燕台
作者：王灏
朝代：清

芳郊草绿，雨霏霏、将近花朝时候。乍暖乍睛寒尚峭，醺作飞琼遍覆。万树冰澌，一帘玉映，忆得人如旧。剡溪夜访。至今韵事还又。猛想昔日梁园，邹枚授简，顷刻千言就。握管如君多逸思、犹伴阶除鹤瘦。强半春光，凄迷烟柳，把韶华催骤。杏花开也，上林沽遍春酒。
百字令·雪湖荷亭眺望
作者：王灏
朝代：清

小亭帘幕，微风起、吹乱一湖新碧。雨过横塘香更远，遥望水天一色。露滴圆珠，光摇翠盖。叠浪翻琼雪。菱歌响处，白鸥时起时没。试问鹤锡名区，胭脂废井，胜事皆陈迹。著屐频来闲眺望，梦裹浑忘是客。误落尘寰，神仙富贵，两字蹉跎失。梧桐疏影，莫教辜负明月。
高忠宪公水居
作者：王灏
朝代：清

大雅久沦丧，斯道在东林。先正有遗徽，穹然山水深。浩渺纵孤舟，云居远追寻。登涉怀往迹，旷望悦幽心。群峰散平湖，空翠来苍岑。伊人虽缅邈，虚室悬鸣箴。矧兹溯流风，因之白雪吟。投琼意何厚，赓歌良不任。自昔期古处，靡靡遂至今。日月忽西驰，岁暮苦寒侵。愿言告良友，努力嗣徽音。
鹧鸪天·忆别
作者：王灏
朝代：清

菡萏香残荔子红。榕阴绿覆小池东。昨夜梦回江水上，今朝身在画屏中。人忆别，意无穷。那时分手忒匆匆。蟀声断续垂杨路，千里关山皓月同。
大堤曲
作者：王灼
朝代：清
体裁：七言绝句

花满楼头春酒香，吴姬压酒汉宫妆。大堤杨柳吹成雪，何处看春不断肠。
寄兴和张皋闻
作者：王灼
朝代：清
体裁：五言律诗

南湖采菱荇，北渚采兰蘅。采采将谁赠，劳劳空复情。烟波澹已夕，月露皓方盈。且共方舟渡，罗衣寒欲生。
张十二将由都门往蜀诗以送之
作者：王灼
朝代：清
体裁：七言律诗

碧泛葡萄金叵螺，花前不醉欲如何。衡湘落雁过春少，巫峡啼猿入夜多。那得流波随去棹，只应芳草送离珂。燕山渐远没删近，愁绝纤纤双翠蛾。
海阳春日
作者：王灼
朝代：清
体裁：七言绝句

垆头春酒百花香，十五吴姬唤客尝。系马红楼成一醉，春风何处是他乡。
过大觉庵
作者：王灿
朝代：清

高刹踞峰头，登临俯一州。斗城当寺立，弓水抱村流。云白禅机静，霜青古木秋。尘劳何日息，常向此间游。
和琴川萧石芗先生自挽诗次原韵
作者：王灿如
朝代：清

诗中字字挟霜寒，读罢双眉不觉攒。早岁黉宫传令誉，晚年别墅得閒欢。希文旧业辛勤置，和靖遗编子细看。鸡梦遽传人草草，风前含涕益悲酸。
次韵寿王一如先生七十
作者：王灿如
朝代：清

痼癖烟霞浩荡春，神仙风格玉精神。诗赓芹泮千篇富，采舞莱衣一色新。郢曲登楼摛藻思，辋川拓宅寄吟身。年来化雨沾濡遍，桃李公门壮志伸。
七月十二日入山收稻有怀纪仲霁
作者：王炘
朝代：清
体裁：五言律诗

两寺钟声咽，山桥夕路幽。未几新落叶，已满旧溪头。西去时将晚，东游事亦休。秋苔新月上，杂沓使人愁。
和丁大声登皆山楼之作依韵
作者：王炘
朝代：清
体裁：五言律诗

山色侵楼重，竹阴傍涧清。绿峰群寂寂，黄鸟独声声。雾聚松枝合，樵稀石面生。云收余峭壁，日影北林更。
秋日同诸友登山
作者：王炘
朝代：清
体裁：七言律诗

弗弗西风秋欲深，乱离此日共浮沉。孤城远望云栖树，野浦斜看鸟入林。烽火烟迷山律律，江流声合马骎骎。新亭孤酌堪流涕，暮雨无端送笛音。
阻雨宿方九别业
作者：王炘
朝代：清
体裁：五言律诗

才酌东堂下，云生江外峰。咽蝉催暮柳，残雨引疏钟。夜色余归意，苔痕著客踪。酒怀那可恃，遮莫此愁浓。
上巳分韵
作者：王炜
朝代：清
体裁：七言律诗

解禊回流蘸远峰，香车碾破绿蒙茸。三眠柳下红牙按，四照花边锦帐重。连骑自从金谷遇，泛觞疑得酒泉封。遥知刻烛挥银管，漏短春深不似冬。
乡思
作者：王炜
朝代：清

不禁乡思倚危楼，山色空蒙海气浮。风雨别来花半老，音书隔绝雁惊秋。林间野鹤呼幽梦，天际浮云带远愁。好寄相思与娄水，门前日日有潮头。
冬日林居
作者：王炜
朝代：清
体裁：五言律诗

飒飒微风雪，长林锁白云。曳萝山骨迥，汲涧水衣分。树老花犹在，霜清雁不群。谁怜捣衣者，此夕几回闻。
同诸太母登浮图
作者：王炜
朝代：清
体裁：七言律诗

同登化塔纵游观，山色苍茫海色寒。风送佩声临绝顶，日将人影上危阑。诸天直向云中接，下界翻如画里看。到此须知尘相幻，凌空谁敢更盘桓。
和吴岩子师湖上咏
作者：王炜
朝代：清
体裁：古风

柳色六桥迷，晴云万山吐。燕带落花飞，莺随歌管度。倚树听提壶，疏泉成瀑布。小阁遇春阴，松声尝似雨。
夏日
作者：王炜
朝代：清
体裁：五言律诗

幽居感地僻，清旷绝尘喧。删竹蜘蛛堕，钩鱼翡翠翻。课童亲稼穑，宴客治蘋蘩。唯愿垂杨树，清阴掩我门。
宫词
作者：王炜
朝代：清
体裁：七言绝句

宫漏沉沉缓箭流，行云不下殿西头。平明试卷珠帘看，阵阵飞红入御沟。
感怀二首·其一
作者：王炜
朝代：清
体裁：七言律诗

远离阿母四年馀，百叠愁眉更不舒。眷恋庭闱惟有梦，播迁南北未成居。家园风景三更月，夫婿生涯数卷书。无限伤心归未得，鹔鹴典酒对相如。
感怀二首·其二
作者：王炜
朝代：清
体裁：七言律诗

空传锦字有才名，泪雨春来似未晴。倭堕睡残悲数病，扊扅炊尽送遐征。心随吴水乡关去，愁逐春云昼夜生。潦倒三迁名未就，谁怜女子赋离情。
挽陈其美联
作者：王炜
朝代：清
体裁：联

辛亥以还，东西响应，大功告成，方期永福同胞，奠安民国；癸丑之后，南北奔驰，立志讨贼，讵料血流沪渎，痛切渭阳。
春日閒居
作者：王炜
朝代：清
体裁：五言律诗

南郊春色满，人静鸟声多。久雨鱼苗活，微风燕子过。花飞寒食节，草绿夕阳坡。尽日无他事，援琴对薜萝。
西泠閒咏
作者：王炜
朝代：清
体裁：七言律诗

澄江回抱古城斜，一片烟云接永嘉。为爱好山聊住足，偶依高树便成家。湖光潋滟侵行笈，竹影参差带落花。闻道故人将卜隐，短衣双挽鹿门车。
西泠閒咏
作者：王炜
朝代：清

澄江回抱古城斜，一片烟云接永嘉。为爱好山聊驻足，偶依高树便成家。湖光潋滟侵行笈，竹影参差带落花。闻道故人将卜隐，短衣双挽鹿门车。
贺新郎·留春
作者：王炜
朝代：清
体裁：词

不放春归去。仗楼前、千枝暗柳，片时遮住。无奈东风吹故紧，谁怕茫茫飞絮。都只管、乱抛行路。春太难留人易老，怪销魂桥畔销魂树。空惹得，泪如雨。一春不合因愁误。纵而今、赏心醉酒，也伤迟暮。枝上流莺花底蝶，记起旧时歌舞。奈归约、终成间阻。倚枕分明春又在，一丝丝、梦里黄金缕。灯再剪，夜三鼓。
送文如师氏归里
作者：王炜
朝代：清
体裁：七言律诗

寒林小鸟尚嘤嘤，独向东城为送行。思逐回风悲落叶，梦惊流水作寒声。高斋有意还迟月，短棹无心复计程。分手泪倾南北恨，孤帆杳杳夕阳横。
酬徐姊郑夫人
作者：王炜
朝代：清
体裁：七言律诗

已知彤管寄情赊，金缕珊珊改绛纱。隐几尚传康伯母，下帷犹似谢公家。桃笙乍转湘波动，灌树初殷海燕斜。翡翠笔床空作赋，输君相赠有琼华。
题介畹陆夫人画竹卷
作者：王炜
朝代：清
体裁：古风

自昔管仲姬，抽毫染修竹。娟娟绮石傍，琅玕照人目。犹属闺阁才，胸中少林麓。只今介畹氏，泼墨较纯熟。生绡百尺强，渭川千亩簇。初苞间枯梢，暮雨秋烟绿。笔床螺黛殷，玲珑戛寒玉。潜招湘女魂，碧窗伴幽独。
挽吴可读联
作者：王炳
朝代：清
体裁：联

帝泽难忘，且领略五更风雨；乡关何在，休怅望万里云天。
挽吴可读联
作者：王炳
朝代：清
体裁：联

梁木其坏乎，效史鱼智虑周详，力争一谏；死生亦大矣，与文恪后先辉映，共著千秋。
和洪瑞卿茂才客梦绝句
作者：王炳乾
朝代：清

万里河山一梦移，心中惊喜信还疑。故园晤对人依旧，浑似当年未别时。
哀湖北吕堰驿死事巡检王翼孙
作者：王烻
朝代：清

部勒新招募，安能任指挥。吏犹从战没，贼亦惜宫微。空槥收衣殓，孤魂带血归。即今各开府，经岁事攻围。
哭赵庆孙
作者：王烻
朝代：清

百亩山田三径资，岁收杞菊可无饥。种来松柏不妨晚，斸取茯苓还有时。云护溪堂相待久，花栽江县却归迟。祇今留得吟床在，网罥尘封自不知。
大清河舟行
作者：王烻
朝代：清

一棹无行李，容与旷渺间。水平赴堤阔，天远引帆间。小憩篷栖燕，孤明沙立鹇。却看车马客，尘土满征颜。
寄赵庆孙
作者：王烻
朝代：清

少壮舍我去，回忆如隔生。古人皆百年，安取多余赢。此刻未即草木腐，此刻足与日月争。日日日有明，月月月有盈。数之已山积，览之无寸程。人生如此便了却，而何不可齐殇彭。故人远相问，珍贶非瑶琼。迟迟久未报，何以慰其情。生前之日操之己者且无据，死后之日听诸人者将安凭。
寄题步武嘉祥学署迟月楼
作者：王烻
朝代：清

沈沈郁郁天正青，牢牢落落三五星。荒城早闭寒悄悄，乱山丛矗深冥冥。苍玉虬蟠成大玦，楼开正对东南缺。弟子燕息帷自下，先生坐瞑烛不艺。瞥眼长空生白毫，晶莹澈骨寒侵毛。常仪按辔蓄气势，并力一涌飞凌霄。顽云轇轕顿离脱，攒峰赑屃争擎高。银阙瑶台现突兀，霓旌羽葆来游遨。神仙好此果非妄，岂有枣脯能相招。先生永夜常独寤，清辉应为先生驻。何似明湖桥上酒垆边，醉眸看倚华山树。
昌平州作
作者：王烻
朝代：清

流贼披猖日，何人启北门。当时亦乌合，此地忽蜂屯。陵树枯樵采，城砖蚀炮痕。客来空吊古，寒日欲黄昏。
游古费城北岭寺
作者：王烻
朝代：清

岭无依傍势孤尊，带水屏山开寺门。晴潦白侵空碛界，春畴绿到远峰根。层层栝柏依岩屋，历历鸡豚对岸村。却下西坡归路晚，回头殿角夕阳痕。
谢曾宾谷运使刻先侍御兄诗集
作者：王烻
朝代：清

孔融座上本萧条，张劭坟头更寂寥。海内何人求谏草，江干有客识诗瓢。封函远寄非前诺，酹酒长吟当大招。留取一编问千载，此情未觉古人遥。
漫兴
作者：王焘
朝代：清
体裁：七言律诗

四壁萧条寄一身，旧交谁念马卿贫。梦随月转难禁晓，愁共花生不称春。莫怪世情轻陋巷，细看天意用诗人。请君休忆繁华事，金谷于今几点尘。
客有谈海上已亥之变诗以纪之
作者：王焜
朝代：清
体裁：七言律诗

往事茫茫话劫灰，屡经兵燹使人哀。但夸南北凭天险，不信孙卢截海来。白骨青磷愁向暮，茧丝保障究谁才？自从庙算添戎旅，铁瓮吹笳万马回。
虎丘二姜先生祠
作者：王焜
朝代：清

掖垣抗疏触天威，拜杖淋漓血染衣。远戍孤臣终守节，罢官难弟竟无归。宣州藁葬依灵爽，茂苑荒祠隐翠微。下马行人奠椒醑，千秋孤竹并光辉。
赠蜀使
作者：王焜
朝代：清

尊酒此时别，猿声他夜同。江连白帝郭，月照汉王宫。蜀栈孤轺外，彭门积雾中。使旌随雁尽，留梦绕蚕丛。
与陆锬夜话
作者：王焯
朝代：清

每忆故园风日好，即须来就故人论。雨余麦浪碧于水，溪上藕花香到门。水旱沙田饶稻蟹，枌榆酒盏及鸡豚。更怜晚饭彫胡罢，饱读残书秋树根。
送朱竹垞还秀水
作者：王煐
朝代：清

四载青门别，南来慰梦思。如何相见日，即是送行时。春树诗重咏，旗亭酒莫持。五湖烟月好，终拟共心期。
春柳
作者：王照圆
朝代：清

时回春日暖，晴看柳垂金。绿叶和风放，新枝拂晓禽。
梅花
作者：王照圆
朝代：清

何处清香远，遥瞻岭上梅。不随群卉茂，独占一阳开。
簪迎春花
作者：王照圆
朝代：清

灰飞新节至，小苑发春花。迎暖分金蕊，横钗映鬓斜。
过西海子看新荷
作者：王照圆
朝代：清

凉亭水榭映朝霞，碧沼初开菡萏花。海子西头杨柳岸，绿烟深处是仙家。
迎春花
作者：王照圆
朝代：清

顿觉阳和至，迎春早吐花。风来舒绿叶，律转斗黄葩。冻蝶惊新梦，寒蜂出旧衙。预知天地意，逐暖露光华。
题阮太师母石室藏书小照
作者：王照圆
朝代：清

《籑诂》研经万卷收，嫏嬛仙馆翠烟浮。斋名积古从公定，室有藏书是母留。俭素时妆无一点，丹青小照足千秋。应知淡月疏桐夜，缅想音容在选楼。
登万寿阁望华山
作者：王熊伯
朝代：清

巍峨西岳镇西京，杰阁朝凭爽气清。五里雾披三辅晓，半空云卷万峰晴。芙蓉彩翠窗前落，海日光华掌上生。见说玉姜犹不死，御风何处正吹笙。
夏日柬章紫仪
作者：王熙
朝代：清

思君好亭子，闭户即山林。绕屋清光回，盈阶碧草深。素琴宜静夜，凉月发高吟。此地疑无暑，微风起夕阴。
夏日柬章紫仪
作者：王熙
朝代：清
体裁：五言律诗

思君好亭子，闭户即山林。绕屋清光迥，盈阶碧草深。素琴宜静夜，凉月发高吟。此地疑无暑，微风起夕阴。
少楼冬月
作者：王熙
朝代：清

向夕烟消大地平，海洋扶月上瑶京。山河影射千门静，城阙光涵太液清。霜静高旻流素籁，风微小阁敞新晴。邻钟欲动光初满，萧瑟还惊离别情。
春日扈从南海子观大蒐
作者：王熙
朝代：清

上苑回春驭，传呼夜漏催。六龙云里下，八阵日边开。细草鸣鸾地，雄风买骏台。应如宸算远，不为诘戎来。
紫竹院
作者：王熙
朝代：清

紫竹禅关迥，虚亭老树前。槛低花影静，林密鸟声传。钟梵闲清书，池塘遍野泉。夕阳楼影下，归骑破春烟。
紫竹院
作者：王熙
朝代：清
体裁：五言律诗

紫竹禅关迥，虚亭老树前。槛低花影静，林密鸟声传。钟梵闲清昼，池塘遍野泉。夕阳楼影下，归骑破春烟。
登黄鹤山次吴荷屋中丞韵·其一
作者：王熙缃
朝代：清
体裁：七言律诗

乱馀莫问古时楼，黄鹄危矶迹总留。景擅汉阳川上阁，地雄云梦泽南州。仙踪杳杳人难讯，秋水茫茫客正愁。鸿雁不来劳北望，中原何日战尘收？
登黄鹤山次吴荷屋中丞韵·其二
作者：王熙缃
朝代：清
体裁：七言律诗

新秋暑退又凉回，江上青山面面开。访古空怀三国事，题诗曾费几人才？淘残今古涛犹壮，话到沧桑劫更哀。不用临风吹玉笛，白云依旧我频来。
哀故九江知府王君应孚
作者：王燮
朝代：清

高唱曾随鹤唳闻，中年壮气得支分。抱关亭馆宾犹主，当代英雄操与君。垂老一麾辞魏阙，清声千古落江濆。太平湖上行吟处，疏木寒蝉向夕曛。
挽张之洞联
作者：王燮
朝代：清
体裁：联

手扶日月重轮，方先代九龄风度；泪洒江淮旧部，记当年万福威名。
苦雨叹柬张四
作者：王燮
朝代：清

皇天积雨何惨酷，贫贱知交益困蹙。京师十日滞霪霖，星漏满床湿囊簏。秦园旅客心孔哀，拥衾兀坐愁瑟缩。门外潦水深七尺，讵止污泥阻华毂。城南北音梗绝，停云怅望几信宿。为念萧馆索居人，饥渴无乃绝饘粥。欲持樽酒相慰藉，咫尺千里空踯躅。东望黑云多水气，故园应已伤禾菽。呜呼，饥馑何待卜。
赠吴述之先生
作者：王燮
朝代：清

中原有名士，白首犹潦倒。一身大布衣，浩然畅吟啸。涉境极坎坷，诙谐语仍妙。自云父母身，珍重敢自暴。风霜系远念，精力苦衰耗。高堂垂爱心，艾老甚幼少。千钧慎担荷，百岁求自劭。努力尚加餐，保身即纯孝。石君炫锦障，申公迓蒲车。岂知醉中狂，天地为之庐。惟兹富若贵，本为人所趋。金谷罹奇祸，坛席讥竖儒。李杜并沈沦，颢气冲太虚。如何千载后，共许经济储。乃知穷达理，不在荣与枯。先民亦有言，浊水求明珠。
赠吴述之先生·其一
作者：王燮
朝代：清

中原有名士，白首犹潦倒。一身大布衣，浩然畅吟啸。涉境极坎坷，诙谐语仍妙。自云父母身，珍重敢自暴。风霜系远念，精力苦衰耗。高堂垂爱心，艾老甚幼少。千钧慎担荷，百岁求自劭。努力尚加餐，保身即纯孝。
赠吴述之先生·其二
作者：王燮
朝代：清

石君炫锦障，申公迓蒲车。岂知醉中狂，天地为之庐。惟兹富若贵，本为人所趋。金谷罹奇祸，坛席讥竖儒。李杜并沈沦，颢气冲太虚。如何千载后，共许经济储。乃知穷达理，不在荣与枯。先民亦有言，浊水求明珠。
高上傅宅海棠敬次原韵
作者：王燮
朝代：清

朝朝辇路迷官柳，无事閒居羡犀首。不知花发满城春，劳疲岂暇思樽酒。青宫高选列仙居，素怀静得仁者寿。禁中待漏惹芳菲，花底开筵杂齑韭。凤城西偏西蜀种，四株植自何人手。甲第云边第一人，乞与先生此留守。琼瑶飞佩肃行列，粉黛联裾侍左右。香散霏霏被比邻，辉映两两如相偶。何来俗吏走风尘，窥门只见长鬣叟。君实不在语习惯，子敬径造孰可否。蝶恣蜂狂春正闹，目游心醉浑忘久。虽云未得坐春风，此日此花吾不负。曾闻文宴泛三雅，应许词章富二酉。先生调高真寡和，诗成妙理包万有。天赋清才与清景，信知有德堪消受。京华几日留甘棠，咫尺星轺傍南斗。
中元前一夕泊石门闻岸上作浮屠事泫然有感
作者：王猷定
朝代：清
体裁：七言绝句

石门陌巷柳青青，旧日铙声此夜听。枕上有魂招不得，秋风肠断语儿亭。
宿白云庵
作者：王猷定
朝代：清
体裁：七言律诗

寒镫寂照梦难成，但觉逢僧尚有情。关外客船喧野岸，枕边官马踏残更。两淮烽火人初静，千里星霜雁独征。为吊汉家辛苦月，夜深犹傍钓台明。
看月
作者：王猷定
朝代：清
体裁：古风

日见海天低，夜见海风苦。海水浴天时，星辰皆作雨。惟月下海中，百道金光聚。波响月可听，波来月可取。试问山中人，月来几寒暑。
舟泊扬子桥
作者：王猷定
朝代：清
体裁：五言律诗

韎韐风涛外，闲心寄泬寥。马嘶黄草岸，人急暮江潮。塔影眠寒水，溪声走断桥。梦中敲古缶，长忆广陵箫。
舟行
作者：王猷定
朝代：清
体裁：五言律诗

海陵城忽过，四望远濛濛。布被经斜雨，蒲帆饱大风。惊鸥飞不定，初柳意无穷。三月今朝是，扁舟东复东。
螺川早发
作者：王猷定
朝代：清
体裁：五言律诗

月落秋山晓，城头鼓角停。长江流剩梦，孤棹拨残星。露湿鸥衣白，天光雁字青。苍茫回首望，海岳一孤亭。
螺川早发
作者：王猷定
朝代：清
体裁：诗

月落秋山晓，城头鼓角停。
长江流远梦，短棹拨残星。
露湿鸥衣白，天光雁字青。
苍茫回首望，海岳一孤亭。
访陈师黄绝句师黄为靖南参军
作者：王猷定
朝代：清
体裁：七言绝句

北狩当年事忍闻，至今惆怅靖南军。可怜血战残衣在，板子矶头几片云。
返扬州喜晤孙无言
作者：王猷定
朝代：清
体裁：五言律诗

却讶秋还在，萧条满目非。江山千骑暗，城郭一人归。见子南冠泪，犹惊楚客衣。庭花何烂缦，寂寂伴伊威。
八岩关
作者：王玄度
朝代：清
体裁：五言律诗

天险因时设，居然百二同。六师才出牧，一旅漫言功。草木愁烟里，车徒楚雨中。茫茫孤戍意，不敢泣途穷。
平山堂看荷花
作者：王玄度
朝代：清
体裁：五言律诗

云水无消歇，平堤尚芰荷。棹歌随意往，鸟语不能多。山远迷秦望，天低近汨罗。老僧如旧燕，补屋又来过。
金乡县厅事联
作者：王玉池
朝代：清
体裁：联

眼前百姓即儿孙，莫言百姓可欺，当留下儿孙地步；堂上一官称父母，漫说一官易做，还尽些父母恩情。
题自画兰为某夫人寿
作者：王玉燕
朝代：清

砌草原从谢氏栽，清芬和露泛霜杯。人间春蕊开千遍，侍宴兰香夜甫回。
鲍茝香大家赠诗次韵奉酬
作者：王玉燕
朝代：清

兰香方许脱尘埃，德曜惟堪隐草莱。每对牙签惭失学，乍拈斑管敢言才。琼瑶过尺原难报，锦绣盈机岂易裁。安得化身成脉望，常餐奇字侍妆台。
挽张之洞联
作者：王玉麟
朝代：清
体裁：联

从容承顾命，镇静靖危疆，伟略孤忠，能以经权安大局；锦里幸识欧，金台重问政，千秋一别，那堪中外哭元勋。
为王兰泉作三泖渔隐图并题绝句
作者：王玖
朝代：清

打桨入空明，横桥出秋屿。人在钓鱼汀，如闻隔烟语。
午倦
作者：王玮
朝代：清

一饭寂无事，晴光上小楼。花枝媚秋色，云影逐江流。悟境静中得，诗情澹处求。蘧蘧寻午梦，随遇即庄周。
夜读
作者：王玮
朝代：清

虚室夜迟迟，孤镫静读诗。欲求开卷益，合以古人期。谏果回甘后，心花怒放时。姮娥能解事，送影入深帷。
岁暮书怀
作者：王玮
朝代：清

世事今难问，归心在水涯。官因慈母屈，意独逸妻知。风月无今古，江山有盛衰。暮年年又暮，进退欲何之。
秋夜
作者：王玮
朝代：清

耿耿星河见，长安横匹练。冷露湿罗裾，凉风捐纨扇。人生暮气防，天籁商音变。遥思华屋中，丝竹开豪宴。
秋夜渡扬子江
作者：王玮
朝代：清

人事不堪浊，江流万古情。峰峦新画稿，星斗旧棋枰。雁带秋声去，鱼惊月色明。扁舟轻一叶，夜到绿杨城。
舟行书所见
作者：王玮
朝代：清

明月照澄波，上下一轮映。邻舟小儿女，备作妆台镜。
西潭
作者：王玮
朝代：清

西潭潭水净于揩，镫火楼台近市街。盐廪接天祈望守，布帆逐浪旅人怀。我忧斥卤桑田变，客誉芝兰玉树佳。明代防倭陈迹在，斗龙江外渺无涯。
一片石
作者：王玮庆
朝代：清

烽火连天明社屋，国亡家破仇谁复。忽闻美人亦被收，多情转效秦廷哭。恸哭上书为请兵，数行血泪啼鹃声。素练系肩衣如雪，负弩前驱玉关行。关内蚁贼二十万，横海列阵来酣战。狂风飞瓦尘蔽天，咫尺敌人不相见。我师先作壁上观，两军迸出刀光寒。觱篥声催阵云黑，鹳鹅队舞夕阳残。忽讶神兵来天上，长弓大剑辽东将。马上健儿齐丧胆，纷纷遁走觊歌唱。只缘红粉定燕京，箫鼓重逢倍有情。怪底将军多反覆，君亲恩不及倾城。
云麓过小斋见秋花盛开诗以奖之和元韵
作者：王玮庆
朝代：清

小苑半弓地，篱花四面开。愁当独坐处，时有故人来。冷眼宜秋色，多情祗酒杯。此间成大隐，一笑谢尘埃。
将至兴济望运河帆影
作者：王玮庆
朝代：清

竿影如林立，湾环野渡横。帆从村畔转，水绕地中行。风静千艘稳，波澄两岸平。我来缘乞米，又复向春明。
铨曹署中四咏和云麓作·吴文定公手植双藤在大堂后即今藤花厅也
作者：王玮庆
朝代：清

遗爱双藤古，名贤植右厢。阴凉嫌客热，花淡笑人忙。不受风尘染，偏沾雨露香。我才同散木，开谢几经霜。
铨曹署中四咏和云麓作·王文成公题名碑在验封司
作者：王玮庆
朝代：清

抗疏为郎日，留题姓字新。平猺挥将略，破敌属儒臣。事定功招谤，才高学累人。残碑勤拂拭，赵顾可同伦。
铨曹署中四咏和云麓作·许忠悯公瘗骨处在文选司今即其地为祠
作者：王玮庆
朝代：清

殉守不离署，至今犹闭门。龙髯悲故主，狸首瘗孤魂。死志生无愧，忠心孝亦存。满堂卿贰众，俎豆让公尊。
铨曹署中四咏和云麓作·赵乾所先生手书石刻在稽勋司
作者：王玮庆
朝代：清

列宿瞻郎位，封章达九天。谠言铭座右，劲节仰前贤。廉吏惟知法，清官不爱钱。冰心饶铁笔，绝似柳诚悬。
大观亭联
作者：王珊森
朝代：清
体裁：联

莽乾坤能得几人闲，且安排铁板铜琶，唱大江东去；好风月不用一钱买，休孤负青山红树，送爽气西来。
春归
作者：王珍
朝代：清

青皇整驾欲何归，满苑残红蝶已稀。恼杀无情春又去，空留莺语怨斜晖。
秋夜吟
作者：王珍
朝代：清

夜静镫尤晴，更深月倍明。秋风吹雁过，忍听两三声。
挽王珍联
作者：王珍父
朝代：清
体裁：联

不死于贼，必死于小人，今而后吾知免矣；虽竟其才，未竟其大志，已焉哉天实为之。
步宋方信孺游南山龙隐洞原韵
作者：王珽
朝代：清
体裁：七言律诗

两洞龙眠北与南，我来高卧便为三。半生杖屐烟霞老，十里春风草木酣。夜静携僧观水月，诗成摇笔扫山岚。千年却忆隆中事，王业规模出草庵。
题白龙洞石佛
作者：王珽
朝代：清
体裁：古风

爰自西方来，无言亦无手。白眠视山僧，鞠躬朝北斗。有鸟巢其巅，有柏生其肘。柏摧鸟飞去，馀此七尺偶。勿说四威仪，非无亦非有。
卜算子·西园同唐静因夫人咏紫薇
作者：王琛
朝代：清
体裁：词

可怜百日花，清露垂垂湿。络索鲛绡霞帔重，临风人独立。小榭月朦胧，曲沼波光织。院落沉沉灯火深，弦繁催管急。
生查子·垂柳，呈外
作者：王琛
朝代：清
体裁：词

春丝难自持，殷勤动檐马。檐马未停声，郎马嘶花下。归鞭笑语迎，共入荼蘼架。嗔柳太无情，薄幸教伊打。
蒹葭亭联
作者：王琛
朝代：清
体裁：联

古渡临祠庙；行人说故侯。
谒金门·遥青阁春晚
作者：王琛
朝代：清
体裁：词

春正好。桃李满院开了。草色青青帘逼绕。落红童未扫。一望云迷山杳。嗔杀卷中人老。燕子双双归恁早。捲帘月挂小。
闲居
作者：王琛
朝代：清

佳兴在春日，暄风吹敝庐。山妻具粗饭，稚子撷野蔬。欢然适口腹，俭岁如积储。淡泊气乃充，无求养我愚。小庭何所有，花竹交扶疏。闲中送余目，归云与鸟俱。此生苟自适，焉知岁月徂。
鹧鸪天·题山园，和束佩君
作者：王琛
朝代：清
体裁：词

地僻林深人迹稀。重阴寂寂掩双扉。竹窗半启炉烟细，残梦初醒酒力微。云作盖，芰为衣。山容黯淡水光低。鸟啼花落消长昼，小立空阶月到西。
和王季安作
作者：王琪
朝代：清

僻处因耽道，读书获我心。为嫌牵俗累，不厌入山深。野趣聊荒遁，才名岂陆沈。圣朝思梦卜，终忍卧园林。
一斛珠·题金陵闺秀欧白神琼仙零翠
作者：王瑗
朝代：清

瑶台返速。弄人造物情何酷。一编零翠挑灯读。我本无愁，也替临风哭。薄命小青伊又续。最怜才女偏无禄。画眉人解传珠玉。俗粉庸脂，空老黄金屋。
南乡子·题张师母浦夫人《停梭词》
作者：王瑗
朝代：清

花艳丽。月清幽。停梭句自锦心抽。天上张星推妙笔。夫人亦。传向词林真合璧。
念奴娇·新婢
作者：王瑗
朝代：清

买来新婢，看生虽草舍，盈盈娇小。只为饥寒抛骨肉，竟作依人飞鸟。顽不闻呼，懒先觅睡，闺课何曾晓。且须情恕，跛奚黄子尝教。吾更约法三章，屏当绣线，床拂中庭扫。瀹茗焚香司笔砚，插架尤须端好。数日长随，一朝谛视，村气除多少。喜分钗朵，笑他还插颠倒。
水调歌头·折庭桂寄玉雯姊，即询菊花消息
作者：王瑗
朝代：清

分手半秋矣，金粟又飘香。对兹云外仙艳，月姊忆瑶光。不惜兔惊折取，好趁鸾飞寄与，镜助晓来妆。或用胆瓶供，静倚一枝旁。想君来，东篱下，旧芬芳。不知近日消息，可有几分黄。倘许翠衿人到，共把白衣酒酌，小醉正无妨。我辈不栉士，只合为花忙。
水龙吟·敬题张夫子乐圃词钞后
作者：王瑗
朝代：清

笔端跳虎挐龙，当今谁似张夫子。诗肠九曲，文心万窍，并堪垂世。减字偷声，惊才绝艳，吾尤观止。算骚坛几辈，酿花成蜜，该周柳，兼姜史。不栉羞称进士，列门墙，也添桃李。香分一瓣，咀华小草，序言蒙赐。辄作蝇鸣，妄思骥附，题词聊拟。却还愁、终是女郎弱调，博掀髯耳。
沁园春·闺课
作者：王瑗
朝代：清

琐琐裙钗，清清闺阁，楚楚功夫。只禽音穿幕，灯边早起，螺光开盒，镜里晨梳。问省椿萱，料量松菊。绣绿描红较密疏。抛针处，又签分四部，斐几摊书。兴来柳絮吟馀。更减字偷声按谱图。或闲摹法帖，十三行也，静调清瑟，廿五弦乎。香爇龙涎，茶烹雀舌，饥饱还教问玉奴。黄昏后，尚敲棋迟睡，阿母频呼。
行香子·赠女尼静缘
作者：王瑗
朝代：清

早削云鬟。了悟三缘。比丘尼、也证诸天。偶谈妙谛，真破枯禅。看日方中，花乱坠，石频颠。自笑无端。蝶梦流连。送颜红、睡枕餐盘。拟除金钏，学坐蒲团。奈痛荆凋，念椿老，恋萱妍。
贺新郎·雨后追悼亡弟
作者：王瑗
朝代：清

正是人无寐。更何堪、芭蕉摇雨，故添愁思。犹记年时当夜永，伴我绣窗嬉戏。还剪烛、摊书斐几。共说种槐馀庆远，喜传家、能续青缃矣。头角露，望吾弟。琼枝何意经霜萎。最堪悲、临终合十，祝亲有子。兔走乌飞三载疾，不见紫胞再世。惭愧煞、北宫养志。几欲长号声转咽，怕重伤白发思儿意。天为我，暗流泪。
齐天乐·先大人七终日哭奠作
作者：王瑗
朝代：清

百身难赎生吾父，柔肠断来如剪。掌上擎珠，膝前琢玉，海水量恩还浅。何悭鹤算。竟续命丝难，返魂香远。恨赍难留，邓攸无子枉为善。凭棺惟剩弱女，欲灵椿伴萎，无奈萱恋。强解愁颜，潜挥痛泪，七供俄惊期满，几筵拜奠。愿佛力垂慈，天心终眷。遗腹生男，德门绵一线。
浣溪沙·春闺
作者：王瑞淑
朝代：清

淡绿轻红掩画楼。珠帘尽日下金钩。玉人鸾镜倦梳头。春老梦寻芳草路，销魂人在木兰舟。月明何处弄箜篌。
解语花·赠沈释堂侍讲典试
作者：王瑞淑
朝代：清

帝心隆眷，文采千秋，珠玉光争射。典仪风雅。飘丹桂，月阙梯云先驾。班扬阮谢。看桃李、巍然声价。不胜衣、金带垂腰，楚楚惟盈把。此际凤池清夜。有瑞烟银烛，瀛署杯斝。宫槐琼榭。龙蛇字，风雨也堪惊怕。香尘似麝。归朝去、纶音重下。东阁开，新筑沙堤，待沐升平化。
拟送别
作者：王瑶湘
朝代：清

孤舟暮归去，别路江南树。烟外有钟声，故人在何处？
独夜
作者：王瑶湘
朝代：清

残灯明灭里，遥夜梦醒时。起立庭前树，孤怀明月知。
秋琴
作者：王瑶湘
朝代：清

美人秋札至，贻我金徽琴。一鼓离鸾曲，谁人知此音。寒霜谱哀调，淡月洗孤心。何事王孙女，千秋遗恨深。
减字木兰花·春恨
作者：王璋
朝代：清
体裁：词

箫声笛韵。多少离情谁借问。雨密云流。残梦关心懒下楼。深沉小院。猛拍栏杆人不见。欲寄音书。无奈西风雁影疏。
台湾八景
作者：王璋
朝代：清

东生沧海日，真景正无边。未出光韬焰，将离势烁然。金轮浮绿水，灵曜漾青天。谩说烟波远，恩晖岛上悬。
台湾八景
作者：王璋
朝代：清

伐竹搆江亭，深宵听浪声。随风疏欲断，和月到无情。忽讶琴书冷，真从几案生。波臣应共语，籍籍颂高清。
台湾八景
作者：王璋
朝代：清

指顾层台上，澄清竟若何。大都天地阔，不辨水云多。棹转争飞鸟，宵鸣听巨鼍。此时无限意，万里壮关河。
台湾八景
作者：王璋
朝代：清

水尽山横峙，霞明半岭西。寒鸦争乱影，孤鹜与飞齐。树点浑成绮，崖悬恍折圭。奇观当逸兴，生面早留题。
台湾八景
作者：王璋
朝代：清

沙积横江路，渔灯入夜阑。离离分艇聚，耿耿带星繁。照破乾坤梦，觉来岛屿寒。待教明月上，鼓棹过前滩。
台湾八景
作者：王璋
朝代：清

百谷东南汇，春潮涨九环。急来天外水，突起眼前山。吾道虚舟里，人情骇浪间。始知浮海者，徒苦不如閒。
台湾八景
作者：王璋
朝代：清

问津当重镇，薄暮泛长空。流尽三春水，飘然一叶风。乱山浮远翠，落日浴残红。谈笑天垂幕，车声月色中。
台湾八景
作者：王璋
朝代：清

雪压重关险，江天俨一新。乍拟冰世界，顿改玉精神。瘠壤皆生色，空山不染尘。寒光如可借，书幌历冬春。
渔家傲
作者：王璋
朝代：清
体裁：词

依旧年时花发路。高楼无复伊人住。几曲箫声吹不去。回首处。那堪又是黄昏雨。柳亸莺娇千万树。游丝粉蝶纷无数。燕子喃喃还又语。春已暮。刘郎底事寻前度。
虞美人
作者：王璋
朝代：清
体裁：词

无端添了闲烦恼。魂梦时萦绕。阶前片片落花红。惹住阿侬衫子、一般同。一从那日分离去。只自廉纤雨。未知何日得逢晴。月下花前重教、宛转行。
柳含烟·本意
作者：王璐卿
朝代：清

容婀娜，意轻盈，一抹淡烟深锁。灞桥攀尽又还生。惹离情。东风吹得春无主，搅乱半天飞絮。王孙马上不思家。奈何他。
浣溪沙
作者：王璐卿
朝代：清

风落残红兰槛多。墙阴袅娜紫遛过。牡丹和露湿轻罗。闲把鸳针穿蝶翅，戏抛绳拂引狸奴。昼长挨得绣功夫。
玉蝴蝶·咏梦
作者：王璐卿
朝代：清

怪尔庄生何事，勾人别思，惹我离魂。十二画栏深处，依旧黄昏。月溶溶、桃花满地，烟淡淡、柳絮盈身。正氤氲。香浮翠幕，雾锁重门。殷勤。忽听天际，数声横笛，一曲阳春。凝望琼楼素娥，如雪乱红云。似依稀、莺牵绣带，还缥缈、蝶绕罗裙。羡巫神。凌波来去，不动芳尘。
答杏飙简稿
作者：王璐卿
朝代：清

满囊文赋焕青雯，半欲珍藏半欲焚。宿有才名惊谢眺，岂非时数忌刘蕡。美人日暮怀香草，帝子中流倚碧云。翘首才知天自阔，沧浪歌罢酒初醺。
拟宿马维则蔬斋从小湾更上三里呼渡不得沿流取归道风甚强自操舟困顿始得泊
作者：王生荃
朝代：清

江树江村绕似环，平沙何处问前山。斜阳挂树催鸦急，野岸横舟似鹭间。游屦更探枫柳径，茅斋故在竹林间。无缘驱遣风波恶，只隔伊人水一湾。
悟后
作者：王甥植
朝代：清

扫除烦恼即清凉，看淡荣华忆故乡。爱网解时疑网脱，尘缘悟后道缘长。篆纹成字天然势，茶味回甘自在香。欲唤梦中人早醒，拾薪先为煮黄粱。
春愁
作者：王甥植
朝代：清
体裁：七言绝句

紫燕衔花入小楼，东风镇日逗帘钩。柳眉未展丝千缕，不系春光只系愁。
春愁
作者：王甥植
朝代：清

紫燕衔花入小楼，东风镇日逗帘钩。柳眉未展丝千缕，不繫春光只繫愁。
水窗夜坐和外子
作者：王甥植
朝代：清

遥林微抹暝烟生，云与澄心一样平。便是共君消夏处，枣花邻院晚香清。
莲蓬人敬次母氏韵
作者：王甥植
朝代：清

通灵骨相半衰翁，休怅繁华似转蓬。香粉生涯归净界，绿房辛苦到秋风。前缘或者如来座，独立依然君子风。且共种花人徙倚，衔杯珍重郑家筒。
珠楼晚眺次何竹坡韵
作者：王申伯
朝代：清

日落海潮寒，月上禅房静。树杪闻钟声，溪云隐孤艇。对此澹忘归，逍遥乐余景。
登天绘阁
作者：王申伯
朝代：清

放眼青霄外，披襟碧浪间。云间争入座，波动欲移山。朝爽凭开牖，秋声静掩关。望中烟几点，佳处好跻攀。
定州塔
作者：王登联
朝代：清

塔势陵太清，荒烟入望平。诸天依净业，一磬散秋声。游客无今古，高松见性情。谁能亿劫外，独证法王城。
次新乐
作者：王登联
朝代：清

晓发恒阳道，逶迤此北征。霜风吹木老，河水向冬平。几处余烟火，长途复送迎。嗷嗷何日靖，饥溺倍关情。
园居即事
作者：王百龄
朝代：清

性僻耽泉石，春园俗事稀。苔痕埋屐齿，花气上人衣。烧烛月还瘦，敷荣雨早肥。韶华堪领略，双燕故飞飞。
卜算子·秋夜寄外
作者：王睿
朝代：清
体裁：词

风急雁书空，露冷蛩吟户。莫道秋来便可怜，有恨凭谁诉。记起意中情，惹却心头苦。咒得银河不肯明，坐到三更鼓。
哭凌日旦
作者：王睿
朝代：清
体裁：七言绝句

老骥盐车双耳垂，英流天绝更堪悲。却将冀北穷途泪，并向山阳笛里吹。
清平乐·柳丝
作者：王睿
朝代：清
体裁：词

柳丝何意。叶叶闲垂地。收拾春光都是你。可是新愁不系。板桥云外啼莺。斜阳掩映蓑城。不愿生同飞絮，如何死化浮萍。
送沈一指之任高陵
作者：王睿
朝代：清
体裁：七言律诗

新除大邑复秦关，左辅仙凫别上班。自按红牙歌白雪，好斟绿蚁写青山。龙门髦士车争御，鹿苑儿童马共攀。两度送君情转切，多因别恨损朱颜。
饯罗篁庵少詹致政归里
作者：王睿
朝代：清
体裁：五言律诗

何事承明客，飘然谢帝京。赐金明主意，祖帐故人情。匡岭闻琴曲，瀛台忆履声。几时传尺素，千里问王生。
台湾吟
作者：王礼
朝代：清

东土浓浓夜露零，更阑短枕值初醒。全无雨意当空霭，晓起惊看湿满庭。相逢坐定问来航，礼意殷勤话一场。急唤侍儿街上去，捧盘款客买槟榔。蔬园迫腊熟西瓜，剪蒂团团载满车。恰好来春逢圣诞，急驰新果献京华。短靷方箱缚始成，车中裍载策牛行。辗来不尽粼粼响，夜静如闻画角声。唐人鼓楫涉风潮，坊里杂居欣共招。虽是姓名编户籍，算来土著正寥寥。浅黄牛牯谩耕田，双挽柔缰挂锦鞯。骑者不知何处客，西郊踏遍过东阡。
台湾吟·其一
作者：王礼
朝代：清

东土浓浓夜露零，更阑短枕值初醒。全无雨意当空霭，晓起惊看湿满庭。
台湾吟·其三
作者：王礼
朝代：清

蔬园迫腊熟西瓜，剪蒂团团载满车。恰好来春逢圣诞，急驰新果献京华。
台湾吟·其二
作者：王礼
朝代：清

相逢坐定问来航，礼意殷勤话一场。急唤侍儿街上去，捧盘款客买槟榔。
台湾吟·其五
作者：王礼
朝代：清

唐人鼓楫涉风潮，坊里杂居欣共招。虽是姓名编户籍，算来土著正寥寥。
台湾吟·其六
作者：王礼
朝代：清

浅黄牛牯谩耕田，双挽柔缰挂锦鞯。骑者不知何处客，西郊踏遍过东阡。
台湾吟·其四
作者：王礼
朝代：清

短靷方箱缚始成，车中裍载策牛行。辗来不尽粼粼响，夜静如闻画角声。
登文昌阁
作者：王礼
朝代：清

帘护朱棂绕槛斜，层层蹑级望无涯。名祠冠履游多士，穷岛弦歌响万家。环海抱山称胜地，罗奎缠璧散馀霞。曾知道脉宗邹鲁，文物于今喜渐加。
挽曾纪泽联
作者：王祖彝
朝代：清
体裁：联

师表景芳徽，共传重译畏威，舌战万言詟西旅；豫章嗟薄宦，讵料两楹坐奠，心香一瓣怆南丰。
与李南宫话旧
作者：王祖昌
朝代：清

昔日游山兴有余，桃源共访列仙居。倚松李白愁偏起，看竹王猷乐未疏。一别真成蝴蝶梦，三年不见鲤鱼书。今朝精舍还相晤，再往当乘月上初。
宿仙姑洞同刘若时及诸子作
作者：王祖昌
朝代：清

高登碧峰顶，静坐仙姑洞。细听仙梵音，不作红尘梦。半钩明月悬，万壑凉风送。倚楼天欲曙，谁将玉箫弄。
怀劳山
作者：王祖昌
朝代：清

昔上华严寺，当门海接天。听潮秋竹下，观日晓楼前。树少中原鸟，桥通外国船。别来一千日，时复梦游仙。
早行
作者：王祖昌
朝代：清

早起登长路，萧然动客情。寒霜千里白，晓月一天清。未见栖鸦起，空闻落木声。行歌忘远近，海外紫霞生。
桐轩
作者：王祖昌
朝代：清

半牖梧桐影，山月何皎洁。寒光流小轩，满地白如雪。美人隔千里，此夕应愁绝。
法庆寺对雨
作者：王祖昌
朝代：清

纤纤凉雨打窗纱，坐对高僧偶试茶。遥忆石桥秋水畔，西风开遍白莲花。
青邑王菊姐烈操因成二十八韵以志潜德
作者：王祥奎
朝代：清

我闻古烈女，多在及笄时。恩爱迫中肠，毕命所不辞。不然出高门，礼义之所滋。柏舟与黄鹤，千古传歌词。异哉王氏女，永安河之湄。生同荆布侣，不出墙与篱。如娴巾帼训，大义信不移。摽梅年已及，尚未结其缡。夫婿驹王裔，于归待及期。狂飙摧兰蕙，行露厌涂泥。蠢竖恃狡狯，强悍藐难支。仓皇践闺闼，睚眦生妄思。白刃剚厥颈，饮恨镌肝脾。天地为惨淡，禽鸟为酸嘶。泉路浩茫茫，一死安能迟。白圭尚磨玷，彤管敢或遗。具此不渝衷，便可光门楣。魂飞夜台下，冤诉县尹墀。戚里睹其情，掩面泪澌澌。临境闻其状，捋髭开双颐。谓言烈女心，匪石不转移。旋踵脱兔获，显戮典刑施。我令状其事，感痛生嗟咨。宇宙亦云大，正气乃在兹。棹楔旌其闾，堪以振顽痴。作诗纪贞烈，好寄采风知。
奉题常公殉节诗
作者：王福清
朝代：清

为筹军饷逼群蛮，慷慨捐躯不避艰。昔岭风云惊义胆，西充雨露泣慈颜。雄才久冠青钱选，正气旋膺紫诰颁。自是慰忠绵俎豆，花溪时见鹤飞还。
史梦兰继室田太夫人九十大寿
作者：王秉彝
朝代：清
体裁：联

望若神仙，贵寿无极；实生贤哲，邦家之光。
宿松岿
作者：王秉韬
朝代：清

鸟雀栖烟树，牛羊下夕原。危峰疑阻路，曲径又通村。雨意连山暗，虫思彻夜喧。数程已不远，十度月黄昏。
山居
作者：王秉韬
朝代：清

果是山居好，横斜半向阳。小桥垂片石，新屋竞高墙。陇畔泉通水，耕余竹作仓。稻粱行处茂，终岁任相羊。
夜过庾园用张锦堂刺史韵
作者：王称
朝代：清

客来名胜地，花草谢春香。落拓风凋木，荒寒菊傲霜。夜磷生屐齿，秋雨蚀诗坊。独有旧时月，依然过石廊。
残阳
作者：王称
朝代：清
体裁：七言律诗

空庭晻暧欲沈西，冷到松梢看鹤栖。山影忽惊压楼阁，村林遥映落虹霓。已无多色明鸦背，大有间心送马蹄。读罢凭阑一长啸，秋阴满地草萋萋。
残阳
作者：王称
朝代：清

空庭晻暧欲沈西，冷天松梢看鹤栖。山影忽惊压楼阁，村林遥映落虹霓。已无多色明鸦背，大有间心送马蹄。读罢凭阑一长啸，秋阴满地草萋萋。
登河阳城楼
作者：王称
朝代：清

百尺台隍枕缕堤，人家半郭爨烟低。山光雨后青拖出，麦草春深绿剪齐。令尹花开摛税后，将军树老湨梁西。关河不是残唐路，犹剩车声作鼓鼙。
镡津晚眺怀旧
作者：王称
朝代：清

万里风涛暮，镡江一杙舟。云行吴沼雨，客梦沁园秋。江月吟诗夜，山城谪吏楼。岩花春自好，对酌忆诗流。
雨后
作者：王称
朝代：清

落日池亭好，晴光漾芰荷。风移花影碎，林密鸟声多。坞竹补云罅，山泉泻石斜。南窗堪寄傲，莫问世如何。
雨后
作者：王称
朝代：清
体裁：五言律诗

落日池亭好，晴光漾芰荷。风移花影碎，林密鸟声多。坞竹补云罅，山泉泻石科。南窗堪寄傲，莫问世如何。